title: Απόφαση (ΕΕ) 2015/1826 της Επιτροπής, της 15ης Οκτωβρίου 2014, σχετικά με την κρατική ενίσχυση SA.33797 — (2013/C) (ex 2013/NN) (ex 2011/CP) την οποία έθεσε σε εφαρμογή η Σλοβακία υπέρ της NCHZ [κοινοποιηθείσα υπό τον αριθμό C(2014) 7359] (Κείμενο που παρουσιάζει ενδιαφέρον για τον ΕΟΧ)

text:
               15.10.2015

               EL

               Επίσημη Εφημερίδα της Ευρωπαϊκής Ένωσης

               L 269/71

         ΑΠΌΦΑΣΗ (ΕΕ) 2015/1826 ΤΗΣ ΕΠΙΤΡΟΠΉΣ
   της 15ης Οκτωβρίου 2014
   σχετικά με την κρατική ενίσχυση SA.33797 — (2013/C) (ex 2013/NN) (ex 2011/CP) την οποία έθεσε σε εφαρμογή η Σλοβακία υπέρ της NCHZ

         [κοινοποιηθείσα υπό τον αριθμό C(2014) 7359]

   (Το κείμενο στη σλοβακική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψητη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Έχοντας υπόψη τις αποφάσεις με τις οποίες η Επιτροπή κίνησε τη διαδικασία του άρθρου 108 παράγραφος 2 της Συνθήκης για τη λειτουργία της Ευρωπαϊκής Ένωσης (1),
   Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τις προαναφερόμενες διατάξεις, και έχοντας υπόψη τις παρατηρήσεις αυτές,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

               (1)

               Με ηλεκτρονικό ταχυδρομείο της 13ης Οκτωβρίου 2011, η Επιτροπή έλαβε καταγγελία (2) σχετικά με εικαζόμενη παράνομη ενίσχυση η οποία χορηγήθηκε σε εταιρεία με την επωνυμία Novácké chemické závody, a.s. v konkurze (εφεξής «NCHZ»).

               (2)

               Η Επιτροπή διαβίβασε την καταγγελία στη Σλοβακία στις 17 Οκτωβρίου 2011, από κοινού με αίτηση παροχής πληροφοριών. Οι σλοβακικές αρχές ζήτησαν τα έγγραφα στη σλοβακική γλώσσα, τα οποία τους εστάλησαν με ηλεκτρονικό ταχυδρομείο στις 16 Ιανουαρίου 2012.

               (3)

               Οι σλοβακικές αρχές υπέβαλαν τις αιτηθείσες πληροφορίες με επιστολή της 17ης Φεβρουαρίου 2012. Περαιτέρω αιτήσεις παροχής πληροφοριών εστάλησαν από την Επιτροπή στις 22 Μαρτίου 2012 και στις 21 Ιουνίου 2012. Η Σλοβακία απάντησε στις 23 Απριλίου 2012 και στις 11 Σεπτεμβρίου 2012.

               (4)

               Στις 14 Ιουνίου 2012, ο καταγγέλλων απέστειλε περαιτέρω στοιχεία σχετικά με την καταγγελία. Στις 24 Ιανουαρίου 2013, πραγματοποιήθηκε συνάντηση μεταξύ της Επιτροπής και του καταγγέλλοντος κατόπιν αιτήματος του καταγγέλλοντος. Με ηλεκτρονικό ταχυδρομείο στις 8 και 22 Μαρτίου 2013, ο καταγγέλλων διαβίβασε πρόσθετα στοιχεία.

               (5)

               Με την επιστολή της 2ας Ιουλίου 2013, η Επιτροπή κοινοποίησε στη Σλοβακία την απόφασή της να κινήσει τη διαδικασία του άρθρου 108 παράγραφος 2 της Συνθήκης για τη λειτουργία της Ευρωπαϊκής Ένωσης σχετικά με την προαναφερθείσα ενίσχυση.

               (6)

               Η απόφαση της Επιτροπής για την κίνηση της διαδικασίας δημοσιεύθηκε στην Επίσημη Εφημερίδα της Ευρωπαϊκής Ένωσης
                   (3). Η Επιτροπή κάλεσε τους ενδιαφερόμενους να υποβάλουν τις παρατηρήσεις τους σχετικά με το εικαζόμενο μέτρο ενίσχυσης.

               (7)

               Στις 3 Σεπτεμβρίου 2013 και στις 2 και 30 Δεκεμβρίου 2013, η Σλοβακία υπέβαλε τις παρατηρήσεις της σχετικά με την απόφαση για την κίνηση της διαδικασίας. Στις 7 Οκτωβρίου 2013 και στις 17 Φεβρουαρίου 2014, πραγματοποιήθηκε συνάντηση μεταξύ της Σλοβακίας και της Επιτροπής κατόπιν αιτήματος των σλοβακικών αρχών.

               (8)

               Η Επιτροπή έλαβε δύο παρατηρήσεις από ενδιαφερόμενους (αμφότερες στις 12 Νοεμβρίου 2013). Στις 2 Δεκεμβρίου 2014, τις διαβίβασε στη Σλοβακία από κοινού με ένα σύνολο πρόσθετων ζητημάτων. Η Σλοβακία είχε τη δυνατότητα να απαντήσει· οι παρατηρήσεις της ελήφθησαν με επιστολή της 14ης Ιανουαρίου 2014.

               (9)

               Στις 2 Μαΐου 2014, η Επιτροπή έθεσε περαιτέρω ερωτήματα στη Σλοβακία, στα οποία η Σλοβακία απάντησε στις 14 και 30 Μαΐου 2014. Η Επιτροπή απέστειλε επίσης πρόσθετο αίτημα για την παροχή διευκρινήσεων με ηλεκτρονικό ταχυδρομείο σε έναν από τους ενδιαφερόμενους τρίτους στις 20 Μαρτίου 2014, στο οποίο ο τρίτος απάντησε τελικώς στις 6 Μαΐου 2014.

         2.   ΙΣΤΟΡΙΚΟ ΚΑΙ ΠΕΡΙΓΡΑΦΗ ΤΩΝ ΜΕΤΡΩΝ

   2.1.   Δικαιούχος

               (10)

               Η NCHZ (της οποίας οι δραστηριότητες συνεχίζονται σήμερα από την εταιρεία Fortischem, a.s.) ήταν παραγωγός χημικών προϊόντων με τρία τμήματα. Οι βασικές δραστηριότητες της εταιρείας ήταν η παραγωγή ανθρακασβεστίου και τεχνικών αερίων, η παραγωγή πολυβινυλοχλωρίδιου (PVC) και μεταποιημένων προϊόντων του και —σε διαρκώς μεγαλύτερο βαθμό— βασικών και ειδικών χημικών χαμηλού όγκου.

               (11)

               Η NCHZ λειτουργούσε εργοστάσιο χημικών προϊόντων (που ιδρύθηκε το 1940) στην περιοχή Trenčín της δυτικής Σλοβακίας, η οποία αποτελεί ενισχυόμενη περιοχή κατά την έννοια του άρθρου 107 παράγραφος 3 στοιχείο α) της ΣΛΕΕ. Η εταιρεία ήταν ιδιωτική (4).

         2.2.   Πτωχευτική διαδικασία της NCHZ

               (12)

               Στις 8 Οκτωβρίου 2009, η NCHZ ξεκίνησε πτωχευτική διαδικασία υποστηρίζοντας ότι δεν ήταν σε θέση να συνεχίσει τη λειτουργία της λόγω προστίμου ύψους 19,6 εκατ. ευρώ το οποίο επέβαλε η Επιτροπή για συμμετοχή της εταιρείας σε καρτέλ ανθρακασβεστίου (5). Η Επιτροπή επισημαίνει, όμως, ότι το πρόστιμο δεν ήταν η μόνη βασική υποχρέωση της NCHZ και ότι η NCHZ είχε καταθέσει αίτηση κήρυξης σε πτώχευση πριν το πρόστιμο για το καρτέλ καταστεί ληξιπρόθεσμο.

         2.2.1.   O νόμος περί εταιρειών στρατηγικής σημασίας

               (13)

               Ένα μήνα αφότου η NCHZ ξεκίνησε την πτωχευτική διαδικασία, η Σλοβακία θέσπισε τον νόμο αριθ. 493 της 5ης Νοεμβρίου 2009 σχετικά με τη λήψη ορισμένων μέτρων όσον αφορά τις εταιρείες στρατηγικής σημασίας, ο οποίος παρέχει δικαίωμα προτίμησης στο δημόσιο να αγοράζει στρατηγικές εταιρείες σε πτωχευτική διαδικασία και απαιτεί από τον σύνδικο πτώχευσης να εξασφαλίζει τη συνέχιση της λειτουργίας της στρατηγικής εταιρείας κατά τη διάρκεια της διαδικασίας. Η NCHZ κηρύχθηκε από την κυβέρνηση στρατηγική εταιρεία σύμφωνα με τον νόμο, στις 2 Δεκεμβρίου 2009, δηλαδή μία ημέρα μετά την έναρξη ισχύος του νόμου. Η ισχύς του νόμου έληξε τον Δεκέμβριο του 2010. Η NCHZ ήταν η μόνη εταιρεία στην οποία εφαρμόστηκε ο εν λόγω νόμος.

         2.2.2.   Απόφαση για συνέχιση της λειτουργίας σε πτωχευτική διαδικασία

               (14)

               Τον Ιανουάριο του 2011, με βάση απόφαση που έλαβαν η επιτροπή πιστωτών και οι ενέγγυοι πιστωτές, ζητήθηκε από τον σύνδικο πτώχευσης να συνεχιστεί η λειτουργία της NCHZ σε πτωχευτική διαδικασία ακόμα και μετά τη λήξη ισχύος του νόμου. Η απόφαση βασίστηκε σε οικονομική έκθεση η οποία αναλύει την κατάσταση της εταιρείας και καταλήγει στο συμπέρασμα ότι το αποτέλεσμα της πτωχευτικής διαδικασίας θα ήταν πιο ευνοϊκό για τους πιστωτές εάν η εταιρεία συνέχιζε να λειτουργεί. Η απόφαση για συνέχιση της λειτουργίας εγκρίθηκε επίσης από το δικαστήριο της Trenčín τον Φεβρουάριο του 2011.

               (15)

               Υπήρχαν δύο συναφείς φορείς πιστωτών που συμμετείχαν στη λήψη της απόφασης σχετικά με τη συνέχιση της λειτουργίας της NCHZ: η επιτροπή πιστωτών, αποτελούμενη από 5 οντότητες (6), τέσσερις εκ των οποίων ήταν ιδιωτικές. H μόνη δημόσια οντότητα στην επιτροπή ήταν το σλοβακικό Ταμείο Εθνικής Περιουσίας (Fond národného majetku Slovenskej Republiky). Επιπλέον, η NCHZ είχε έξι ενέγγυους πιστωτές. Από αυτούς τους έξι ενέγγυους πιστωτές, οι τέσσερις ήταν δημόσιες οντότητες — το Ταμείο Εθνικής Περιουσίας, το Ταμείο προστασίας του περιβάλλοντος (Environmentálny fond), η σλοβακική Τράπεζα Εγγυήσεων και Ανάπτυξης (Slovenská záručná a rozvojová banka, a. s.) και ο Δήμος Nováky.

         2.2.3.   Πώληση της δραστηριότητας της NCHZ

               (16)

               Κατά την πτωχευτική διαδικασία, ο σύνδικος οργάνωσε δύο ανοιχτούς διαγωνισμούς για την πώληση της δραστηριότητας της NCHZ. Ο πρώτος ήταν ανεπιτυχής εφόσον στο τελικό στάδιο συμμετείχε μόνον ένας υποψήφιος, ο οποίος προσέφερε 2 εκατ. ευρώ. Ο σύνδικος αρνήθηκε αυτή την προσφορά και ο διαγωνισμός ακυρώθηκε με απόφαση του δικαστηρίου της Trenčín. Η δραστηριότητα πωλήθηκε μετά από δεύτερο διαγωνισμό που οργανώθηκε το 2011. Στον συγκεκριμένο διαγωνισμό, δύο υποψήφιοι κρίθηκαν επιλέξιμοι για το τελικό στάδιο, όπου ο ένας πρόσφερε 2 046 000 ευρώ και ο άλλος 2 200 000 ευρώ. Επιλέχθηκε ο υποψήφιος με την υψηλότερη προσφορά. O πλειοδότης ήταν μια τσεχική εταιρεία με την επωνυμία Via Chem Slovakia. Η σύμβαση πώλησης με τη Via Chem Slovakia συνήφθη στις 16 Ιανουαρίου 2012 και η πώληση ολοκληρώθηκε στις 31 Ιουλίου 2012. Η NCHZ έλαβε […] (7), ποσό που συμπεριλήφθηκε στα έσοδα από την πώληση. Επιπλέον, η Via Chem Slovakia συμφώνησε να αναλάβει τις υποχρεώσεις της δραστηριότητας της NCHZ προς τον ιδιωτικό τομέα που δημιουργήθηκαν κατά την πτωχευτική διαδικασία και ανέρχονται συνολικά σε [10-13] εκατ. ευρώ.

               (17)

               Σύμφωνα με τους όρους του δεύτερου διαγωνισμού, οι δυνητικοί υποψήφιοι είχαν δύο επιλογές: μπορούσαν να υποβάλουν προσφορά είτε αναλαμβάνοντας τις «Υποχρεώσεις του εκδοχέα» που αναφέρονται στο άρθρο 1 παράγραφος 7 των όρων του διαγωνισμού είτε μη αναλαμβάνοντας αυτές τις υποχρεώσεις. Οι υποχρεώσεις περιλάμβαναν τους εξής όρους:

                           —

                           για πενταετή περίοδο μετά την εξαγορά της δραστηριότητας της NCHZ, η παραγωγή θα διατηρείτο σε επίπεδο τουλάχιστον 75 % της παραγωγής του 2010·

                           —

                           θα έπρεπε να πραγματοποιηθεί επένδυση τουλάχιστον 11 εκατ. ευρώ στο πλαίσιο της εφαρμογής μέτρων συμμόρφωσης προς τον κανόνα προστασίας του περιβάλλοντος απαραίτητων για τη συνέχιση της παραγωγής χημικών προϊόντων· και

                           —

                           για πενταετή περίοδο ο αγοραστής δεν θα μπορεί να μεταπωλήσει ή να μεταβιβάσει τη δραστηριότητα της NCHZ κατά τρόπο που θα έθετε σε κίνδυνο τη συνέχιση της λειτουργίας της.

               (18)

               Οι κανόνες του διαγωνισμού όριζαν ότι, εάν η υψηλότερη προσφορά προερχόταν από υποψήφιο που δεν αναλαμβάνει τις υποχρεώσεις, ο πλειοδότης που θα τις αποδεχόταν θα είχε τη δυνατότητα να ανταγωνιστεί την υψηλότερη προσφορά. Σύμφωνα με τα στοιχεία που διαβίβασε η Σλοβακική Δημοκρατία, κανένας από τους συμμετέχοντες στον δεύτερο διαγωνισμό δεν υπέβαλε προσφορά με την οποία αναλάμβανε τις υποχρεώσεις. Ως εκ τούτου, η δραστηριότητα της NCHZ πωλήθηκε σε υποψήφιο που δεν ανέλαβε τις υποχρεώσεις.

               (19)

               Την 1η Αυγούστου 2012, μία ημέρα μετά την ολοκλήρωση της συναλλαγής μεταξύ της NCHZ σε πτωχευτική διαδικασία και της Via Chem Slovakia, η βασική δραστηριότητα της NCHZ —το τμήμα χημικών προϊόντων— πωλήθηκε από τη Via Chem Slovakia στη Fortischem έναντι […] ευρώ. Η Fortischem ανέλαβε επίσης όλες τις υποχρεώσεις και τις συμβάσεις σχετικά με το τμήμα χημικών προϊόντων. Οι περισσότεροι από τους 1 412 εργαζόμενους της NCHZ μεταφέρθηκαν στη Fortischem. Η Σλοβακία ισχυρίζεται ότι μεταβιβάστηκε λιγότερο από το 60 % της αρχικής περιουσίας της NCHZ, εφόσον στη μεταβίβαση δεν συμπεριλήφθηκε κανένα ακίνητο. Ωστόσο, βάσει της σύμβασης, η Fortischem δύναται να χρησιμοποιεί την ακίνητη περιουσία που ανήκε αρχικά στη μεταβιβασθείσα δραστηριότητα αλλά παρέμεινε στην ιδιοκτησία της Via Chem Slovakia.

               (20)

               Παρόλο που όλα τα στοιχεία ενεργητικού της NCHZ πωλήθηκαν κατά την πτωχευτική διαδικασία, η διαδικασία δεν έχει ακόμα περατωθεί (ένας από τους λόγους είναι οι εκδικαζόμενες υποθέσεις όσον αφορά ορισμένες απαιτήσεις). Το 2012, μέρος των απαιτήσεων των δημόσιων πιστωτών, της τάξης των 4 εκατ. ευρώ, εξοφλήθηκαν από τα έσοδα της από την πώληση της δραστηριότητας της NCHZ. Όμως, εξακολουθούν να υπάρχουν έσοδα από την πώληση στοιχείων ενεργητικού που δεν έχουν ακόμα διανεμηθεί.

         2.3.   Περιγραφή των μέτρων

               (21)

               Τα υπό αξιολόγηση μέτρα είναι η μη καταβολή υποχρεώσεων έναντι διαφόρων κρατικών οντοτήτων στη διάρκεια της πτωχευτικής διαδικασίας της NCHZ.

               (22)

               Οι ληξιπρόθεσμες υποχρεώσεις της NCHZ προς δημόσιες οντότητες ή κρατικές εταιρείες που δημιουργήθηκαν κατά την πτωχευτική διαδικασία ανέρχονταν συνολικά 13 353 877,46 ευρώ την 1η Αυγούστου 2012, την ημερομηνία πώλησης της δραστηριότητας της NCHZ. Οι υποχρεώσεις αυτές αντιπροσωπεύουν μόνο τις υποχρεώσεις που δημιουργήθηκαν κατά την πτωχευτική διαδικασία (δεν είναι οι συνολικές υποχρεώσεις προς το δημόσιο). Οι εν λόγω απαιτήσεις ορίζονται στο άρθρο 87 του σλοβακικού νόμου περί πτωχεύσεων (8) ως «απαιτήσεις έναντι της περιουσίας». Οι απαιτήσεις έναντι της περιουσίας περιλαμβάνουν απαιτήσεις που προκύπτουν μετά την κήρυξη σε πτώχευση όσον αφορά τη διαχείριση και εκκαθάριση των στοιχείων ενεργητικού σε πτωχευτική διαδικασία και απαιτήσεις που προκύπτουν μετά την κήρυξη σε πτώχευση όσον αφορά φόρους, έξοδα, δασμούς, ασφάλιστρα υγείας, ασφαλιστικές εισφορές και μισθούς ή ημερομίσθια εργαζομένων της εταιρείας σε πτωχευτική διαδικασία. Τυχόν υποχρεώσεις που δημιουργήθηκαν από τη συνέχιση της λειτουργίας της εταιρείας κατά την πτωχευτική διαδικασία και που δεν μπορούν να καταβληθούν από τα έσοδα από την εν λόγω συνέχιση της λειτουργίας θεωρούνται επίσης απαιτήσεις έναντι της περιουσίας.

               (23)

               Οι δημόσιες υποχρεώσεις της NCHZ που ανέκυψαν κατά την πτωχευτική διαδικασία παρατίθενται στον ακόλουθο πίνακα 1.

                  Πίνακας 1

                  Υποχρεώσεις της NCHZ προς το δημόσιο ή προς κρατικές εταιρείες που ανέκυψαν κατά την πτωχευτική διαδικασία (κατάσταση την 1η Αυγούστου 2012)

                           Δημόσιες αρχές/Κρατική εταιρεία

                           Ποσό της υποχρέωσης σε ευρώ

                           Ίδρυμα Κοινωνικής Ασφάλισης

                           […]

                           Všeobecná zdravotná poisťovňa (Κρατική εταιρεία ασφάλισης υγείας)

                           […]

                           Κρατική επιχείρηση διαχείρισης υδάτων (Slovenský vodohospodársky podnik, š.p.)

                           […]

                           Δήμος Nováky (τέλη αποβλήτων, φόρος ακίνητης περιουσίας)

                           […]

                           Ταμείο προστασίας του περιβάλλοντος

                           […]

                           RTVS, s.r.o.

                           […]

                           Διάφοροι δήμοι (τέλη αποβλήτων, φόρος ακίνητης περιουσίας)

                           […]

                           Κοινή εταιρεία ασφάλισης υγείας (Spoločná zdravotná poisťovna)

                           […]

                           Αρμόδια αρχή για τους φόρους επί των οχημάτων με κινητήρα (Daň z motorových vozidiel)

                           […]

                              ΣΥΝΟΛΟ

                              13 353 877,46

               (24)

               Βάσει του άρθρου 88 παράγραφος 5 του σλοβακικού νόμου περί πτωχεύσεων, οι υποχρεώσεις που ανακύπτουν ως αποτέλεσμα της λειτουργίας της επιχείρησης διευθετούνται από τον σύνδικο από τα έσοδα της συγκεκριμένης λειτουργίας με τη σειρά κατά την οποία καθίστανται ληξιπρόθεσμες.

               (25)

               Από τα διαθέσιμα στοιχεία της Επιτροπής εμφαίνεται ότι τουλάχιστον ορισμένοι κρατικοί οργανισμοί (π.χ. η Εταιρεία Κοινωνικής Ασφάλισης) προσπάθησαν να εισπράξουν απαιτήσεις στο πλαίσιο της πτωχευτικής διαδικασίας. Ωστόσο, η συνέχιση της λειτουργίας της NCHZ δεν απέφερε επαρκή έσοδα για την κάλυψη των συνολικών λειτουργικών εξόδων συμπεριλαμβανομένων των εισφορών κοινωνικής ασφάλισης και λοιπών δημόσιων απαιτήσεων που δημιουργήθηκαν κατά την πτωχευτική διαδικασία. Τα έσοδα της NCHZ χρησιμοποιήθηκαν κυρίως για την κάλυψη του κόστους που σχετίζεται άμεσα με τη λειτουργία της επιχείρησης (προμήθεια πρώτων υλών, ενέργεια κ.λπ.) προκειμένου να διατηρηθεί η εμπορική της δραστηριότητα, ενώ οι υποχρεώσεις προς το δημόσιο δεν καταβλήθηκαν και συνέχισαν να αυξάνουν κατά τη συνέχιση της λειτουργίας της NCHZ σε πτωχευτική διαδικασία.

               (26)

               Η συνέχιση της λειτουργίας της NCHZ, που αποτέλεσε τη βασική αιτία αυτών των συσσωρευμένων υποχρεώσεων, βασίστηκε σε δύο διαφορετικά μέτρα στη διάρκεια της πτωχευτικής διαδικασίας: στον νόμο —την περίοδο από τον Δεκέμβριο του 2009έως τον Δεκέμβριο του 2010— και στην απόφαση των πιστωτών τον Ιανουάριο του 2011.

         2.3.1.   Λειτουργία βάσει του νόμου

               (27)

               Από την έναρξη ισχύος του νόμου την 1η Δεκεμβρίου 2009 και την απόφαση της κυβέρνησης της 2ας Δεκεμβρίου 2009 μέχρι τη λήξη ισχύος του νόμου στις 31 Δεκεμβρίου 2010, η NCHZ επωφελήθηκε από το καθεστώς «στρατηγικής εταιρείας». Βάσει του νόμου, ο σύνδικος πτώχευσης υποχρεούτο: (i) να εξασφαλίσει τη συνέχιση της λειτουργίας της στρατηγικής εταιρείας κατά τη διάρκεια της διαδικασίας, ακόμα και αν τα έσοδα δεν κάλυπταν πλήρως τα λειτουργικά έξοδα συμπεριλαμβανομένων φόρων και εισφορών κοινωνικής ασφάλισης· και (ii) να αποτρέψει την αδικαιολόγητη ομαδική απόλυση εργαζομένων.

               (28)

               Ο νόμος επρόκειτο να εφαρμοστεί σε εμπορικές εταιρείες στρατηγικής σημασίας που υπόκειντο σε πτωχευτική διαδικασία. Σκοπός του νόμου ήταν να διατηρήσει σε λειτουργία επιχειρήσεις που ήταν σε πτωχευτική διαδικασία αλλά είχαν κηρυχθεί επιχειρήσεις στρατηγικής σημασίας από τη σλοβακική κυβέρνηση. Επιπλέον, ο νόμος παρέσχε στη σλοβακική κυβέρνηση δικαίωμα προτίμησης για την εξαγορά εταιρειών στρατηγικής σημασίας σε πτωχευτική διαδικασία.

               (29)

               Για να εμπίπτει μία εταιρεία στο πεδίο εφαρμογής του νόμου, πρέπει να πληροί όλες τις ακόλουθες απαιτήσεις:

                           —

                           η εταιρεία έπρεπε να είναι εμπορική εταιρεία της οποίας τα στοιχεία ενεργητικού αποτελούσαν αντικείμενο πτωχευτικής διαδικασίας που έχει κηρυχθεί·

                           —

                           η εταιρεία έπρεπε να έχει σημασία για την προστασία της υγείας, την εθνική ασφάλεια ή την ορθή λειτουργία της οικονομίας·

                           —

                           η εταιρεία έπρεπε να απασχολεί περισσότερους από 500 εργαζόμενους, ή να εφοδιάζει σε σημαντικό βαθμό με ενέργεια, φυσικό αέριο, θέρμανση ή προϊόντα του κλάδου των διυλιστηρίων το κοινό, άλλους κλάδους και μεταφορές σε εθνική κλίμακα, ή να έχει αναλάβει τη λειτουργία δικτύων ύδρευσης, δημόσιας μονάδας επεξεργασίας, λυμάτων, δημόσιου δικτύου αποχέτευσης ή δημόσιου δικτύου υδροδότησης·

                           —

                           η εταιρεία έπρεπε να είχε κηρυχθεί στρατηγικής σημασίας από τη σλοβακική κυβέρνηση.

               (30)

               Η NCHZ ήταν η μόνη εταιρεία που επωφελήθηκε από τον νόμο που εκδόθηκε στις 5 Νοεμβρίου 2009 και τέθηκε σε ισχύ την 1η Δεκεμβρίου 2009. Στις 2 Δεκεμβρίου 2009, η NCHZ κηρύχθηκε από την κυβέρνηση στρατηγική εταιρεία με την απόφαση αριθ. 534/2009.

               (31)

               Αποφασίζοντας ότι η NCHZ ήταν εταιρεία στρατηγικής σημασίας, η σλοβακική κυβέρνηση επέστησε την προσοχή στο γεγονός ότι η πτώχευση της εταιρείας θα μπορούσε να οδηγήσει σε απώλεια άνω των 1 700 άμεσων θέσεων απασχόλησης, και να θέσει σε κίνδυνο επιπλέον 5 000 θέσεις απασχόλησης σε προμηθευτές της NCHZ στη Σλοβακία. Ανέφερε επίσης ότι η διακοπή της παραγωγής στην NCHZ θα επηρέαζε αρνητικά την απόδοση και ανταγωνιστικότητα του κλάδου χημικών προϊόντων στη Σλοβακία και επομένως θα επιδείνωνε σημαντικά τη θέση ολόκληρης της σλοβακικής οικονομίας (9).

         2.3.2.   Λειτουργία στο πλαίσιο της απόφασης της επιτροπής πιστωτών

               (32)

               Μετά τη λήξη ισχύος του νόμου στις 31 Δεκεμβρίου 2010, ο σύνδικος πτώχευσης, που δεσμευόταν από τις οδηγίες της επιτροπής πιστωτών, αποφάσισε τη συνέχιση της λειτουργίας της NCHZ σύμφωνα με τις διατάξεις του σλοβακικού πτωχευτικού νόμου.

               (33)

               Βάσει του σλοβακικού πτωχευτικού νόμου, οι πιστωτές όλων των ανέγγυων απαιτήσεων που καταχωρίστηκαν κατά την πτωχευτική διαδικασία πρέπει να εκλέξουν μια επιτροπή πιστωτών προκειμένου να ασκούν τα δικαιώματά τους στη διάρκεια της πτώχευσης. Η επιτροπή δύναται να εκδίδει οδηγίες προς τον σύνδικο πτώχευσης στις περιπτώσεις που προβλέπονται ρητώς στον σλοβακικό πτωχευτικό νόμο, μεταξύ άλλων όταν τα λειτουργικά έξοδα της επιχείρησης σε πτωχευτική διαδικασία υπερέβαιναν τα έσοδα που προέκυπταν από τη λειτουργία της και τοιουτοτρόπως η συνέχιση της λειτουργίας της οδηγεί σε περαιτέρω συσσώρευση υποχρεώσεων. Σε μια τέτοια κατάσταση ο σύνδικος οφείλει να ζητεί οδηγίες όσον αφορά τον βαθμό στον οποίο επιτρέπεται η συνέχιση της λειτουργίας της εταιρείας (άρθρο 88 του σλοβακικού νόμου περί πτωχεύσεων). Οι εν λόγω οδηγίες πρέπει να ψηφίζονται από την επιτροπή πιστωτών από κοινού με τους ενέγγυους πιστωτές και στη συνέχεια να εγκρίνονται και να καθίσταται δεσμευτικές με απόφαση πτωχευτικού δικαστηρίου.

               (34)

               Στην περίπτωση της πτωχευτικής διαδικασίας της NCHZ η επιτροπή συνίστατο από πέντε οντότητες, τέσσερις από τις οποίες ήταν ιδιωτικές (10). Η δημόσια οντότητα μέλος της επιτροπής ήταν το Ταμείο Εθνικής Περιουσίας (Fond národného majetku). Επιπλέον, σύμφωνα με τα διαθέσιμα στοιχεία της Επιτροπής, η NCHZ είχε έξι ενέγγυους πιστωτές. Τέσσερις από αυτούς τους ενέγγυους πιστωτές ήταν κρατικές/δημόσιες επιχειρήσεις: το Ταμείο Εθνικής Περιουσίας, το Ταμείο προστασίας του περιβάλλοντος (Environmentálny fond), η σλοβακική Τράπεζα Εγγυήσεων και Ανάπτυξης (Slovenská záručná a rozvojová banka, a.s.) και ο Δήμος Nováky.

               (35)

               Όπως απαιτείται βάσει του σλοβακικού πτωχευτικού νόμου, ο σύνδικος ενημέρωσε τόσο τους ανέγγυους όσο και τους ενέγγυους πιστωτές (κατά την κοινή συνεδρίασή τους στις 26 Ιανουαρίου 2011) ότι τα λειτουργικά έξοδα της NCHZ ήταν υψηλότερα από τα έσοδα που προκύπτουν από τη λειτουργία. Ο σύνδικος διαβίβασε επίσης στους πιστωτές οικονομική ανάλυση της 23ης Δεκεμβρίου 2010, στην οποία αναφέρονται ορισμένα πιθανά σενάρια και συγκρίνονται έξοδα και έσοδα από την άποψη των πιστωτών της NCHZ. Η ανάλυση κατέληξε στο συμπέρασμα ότι ήταν προς το συμφέρον των πιστωτών η συνέχιση της λειτουργίας της NCHZ και η πώληση της δραστηριότητας σε συνθήκες δρώσας οικονομικής κατάστασης. Η ανάλυση του σύνδικου συμπληρώθηκε από παρουσίαση της διαχείρισης της NCHZ με τον τίτλο «NCHZ Nováky — Μελέτη σκοπιμότητας της αναδιάρθρωσης», στην οποία επίσης υποστηρίχθηκε ότι η βέλτιστη λύση για τους πιστωτές θα ήταν η πώληση της NCHZ ως λειτουργούσας εταιρείας. Λαμβάνοντας υπόψη τις εν λόγω μελέτες, όλοι οι πιστωτές που συμμετείχαν στην επιτροπή πιστωτών και όλοι οι εχέγγυοι πιστωτές συμφώνησαν στις 26 Ιανουαρίου 2011 για τη συνέχιση της λειτουργίας της εταιρείας. Η συγκεκριμένη απόφαση εγκρίθηκε και ως εκ τούτου κατέστη δεσμευτική για τον σύνδικο από το δικαστήριο της Trenčín με απόφαση της 23ης Φεβρουαρίου 2011.

               (36)

               Κατόπιν της έγκρισης των πιστωτών και του δικαστηρίου της Trenčín, η δραστηριότητα της NCHZ συνεχίστηκε αδιάλειπτα μέχρι την πώλησή της σε συνθήκες δρώσας οικονομικής κατάστασης στη Via Chem Slovakia τον Ιούλιο του 2012.

         2.3.3.   Η απόφαση της Επιτροπής να κινήσει την επίσημη διαδικασία έρευνας

               (37)

               Στην απόφαση για την κίνηση διαδικασίας της 2ας Ιουλίου 2013 διαπιστώθηκε ότι η NCHZ δεν κατέβαλε εισφορές κοινωνικής ασφάλισης για τους εργαζομένους της, καθώς και όλες τις άλλες υποχρεώσεις της έναντι διαφόρων κρατικών οντοτήτων στη διάρκεια της πτωχευτικής διαδικασίας. Το ποσό του χρέους προς το δημόσιο για την περίοδο 2009-2011 ανήλθε σε 12,1 εκατ. EUR. Ενόψει των οικονομικών δυσκολιών της NCHZ κατά τη χρονική περίοδο που προηγήθηκε της αίτησης πτώχευσης, φαίνεται να έχει καταστεί σαφές ότι, επιτρέποντας τη συνέχιση της λειτουργίας της NCHZ, το κράτος διέτρεξε πραγματικό κίνδυνο συσσώρευσης των δημόσιων υποχρεώσεων τις οποίες η NCHZ ενδεχομένως να μην ήταν σε θέση να εκπληρώσει. Το ληξιπρόθεσμο χρέος θα μπορούσε, ως εκ τούτου, να είχε αποφευχθεί ή τουλάχιστον μειωθεί σημαντικά με διακοπή της λειτουργίας της NCHZ στη διάρκεια της πτωχευτικής διαδικασίας.

               (38)

               Επίσης, υπήρχαν ισχυρές ενδείξεις ότι η απόφαση των πιστωτών για τη συνέχιση της λειτουργίας της NCHZ μετά τη λήξη ισχύος του νόμου είναι καταλογιστέα στο κράτος και παρέσχε στην εταιρεία αδικαιολόγητο και επιλεκτικό οικονομικό πλεονέκτημα.

               (39)

               Ως εκ τούτου, η Επιτροπή καταλήγει στο προκαταρκτικό συμπέρασμα ότι επιτρέποντας στην NCHZ να συνεχίσει τη λειτουργία και τις εμπορικές δραστηριότητές της, χωρίς να πρέπει να καταβάλλει εισφορές κοινωνικής ασφάλισης και λοιπές δημόσιες υποχρεώσεις στη διάρκεια σημαντικού χρονικού διαστήματος, της χορηγήθηκε πλεονέκτημα έναντι των ανταγωνιστών της, το οποίο δεν θα είχε λάβει υπό κανονικές συνθήκες της αγοράς.

               (40)

               Η Επιτροπή έχει επίσης αμφιβολίες κατά πόσο ο διαγωνισμός με τον οποίο πωλήθηκε η NCHZ ήταν άνευ όρων δεδομένου ότι κατέστη δυνατό για ορισμένους από τους υποψηφίους να υποβάλουν τις προσφορές τους σε μεταγενέστερο στάδιο, όταν όλες οι προσφορές είχαν ήδη υποβληθεί. Επομένως, η Επιτροπή διατηρεί αμφιβολίες για το κατά πόσο η τιμή που καταβλήθηκε για τα περιουσιακά στοιχεία της επιχείρησης από τον πλειοδότη αποτελεί αγοραία τιμή που εξασφάλιζε τη μεγιστοποίηση των εσόδων που προορίζονταν να ικανοποιήσουν τους πιστωτές, συμπεριλαμβανομένου του Δημοσίου. Επιπλέον, υπήρχαν σοβαρές ενδείξεις ότι η οικονομική συνέχεια μεταξύ της NCHZ και της νέας οντότητας δεν έχει διακοπεί. Αυτό θα σήμαινε ότι ο νέος ιδιοκτήτης της δραστηριότητας της εταιρείας ενδέχεται να κληθεί να επιστρέψει κάθε μη συμβιβάσιμη κρατική ενίσχυση που χορηγήθηκε στην NCHZ.

               (41)

               Ως εκ τούτου, η Επιτροπή αποφάσισε να κινήσει τη διαδικασία του άρθρου 108 παράγραφος 2 της Συνθήκης για τη λειτουργία της Ευρωπαϊκής Ένωσης.

         3.   ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ

               (42)

               Δύο από τους τρεις ενδιαφερόμενους διατύπωσαν παρατηρήσεις σχετικά με την απόφαση για κίνηση της διαδικασίας: ο καταγγέλλων και ένας άλλος τρίτος ενδιαφερόμενος που επιθυμούν να παραμείνουν ανώνυμοι. Αμφότεροι οι ενδιαφερόμενοι προσυπέγραψαν τα γεγονότα και το σκεπτικό που διατύπωσε η Επιτροπή στην απόφαση για κίνηση της επίσημης διαδικασίας έρευνας.

               (43)

               Οι τρίτοι τόνισαν τον προφανή χρονικό δεσμό μεταξύ των οικονομικών δυσκολιών της NCHZ και της θέσπισης του νόμου περί στρατηγικών εταιρειών, που εκδόθηκε με ταχεία νομοθετική διαδικασία. Επιπλέον, μόλις μία ημέρα μετά την έναρξη ισχύος του νόμου, η σλοβακική κυβέρνηση εξέδωσε την απόφαση με την οποία η NCHZ κηρύσσεται στρατηγική εταιρεία κατά την έννοια του νόμου. Αμφότεροι οι ενδιαφερόμενοι ισχυρίστηκαν ότι το κράτος, εάν δεν χορηγούσε στην NCHZ το καθεστώς στρατηγικής εταιρείας, θα απότρεπε τον προβλέψιμο κίνδυνο της συσσώρευσης των μην καταβληθεισών δημόσιων υποχρεώσεων.

               (44)

               Επιπλέον, η NCHZ πιθανόν επωφελήθηκε από το πλεονέκτημα ότι είχε εκ του νόμου το καθεστώς εταιρείας μη δυνάμενης να εξέλθει από την αγορά και τοιουτοτρόπως παρέμεινε αξιόπιστος επιχειρηματικός εταίρος, ενώ άλλες εταιρείες που βρίσκονταν στην ίδια κατάσταση με την NCHZ, δηλαδή σε πτωχευτική διαδικασία, θα είχαν πιθανότατα επιδεινούμενες επιχειρηματικές σχέσεις με τους προμηθευτές και τους πελάτες τους λόγω της πιθανότητας εξόδου τους από την αγορά.

               (45)

               Όσον αφορά τη λειτουργία της NCHZ μετά την απόφαση της επιτροπής πιστωτών, ένας από τους ενδιαφερόμενους υποστηρίζει ότι η κρατική οντότητα-μέλος της επιτροπής πιστωτών μπορούσε και θα έπρεπε να καταβάλει προσπάθειες για την επίτευξη διαφορετικού αποτελέσματος — πείθοντας τα άλλα μέλη της επιτροπής ή τουλάχιστον καταψηφίζοντας τη συνέχιση της λειτουργίας της NCHZ. Το ίδιο σκεπτικό ισχύει και για το Δημόσιο ως ένας από τους ενέγγυους πιστωτές, που σύμφωνα με τους ενδιαφερόμενους είχε το δικαίωμα αρνησικυρίας στην απόφαση με την οποία εγκρίθηκε η συνέχιση της λειτουργίας της NCHZ. Οι ενδιαφερόμενοι θεωρούν ότι η συγκεκριμένη παράλειψη είχε την έννοια ότι η απόφαση της επιτροπής πιστωτών και των ενέγγυων πιστωτών μπορούσε να αποδοθεί στο κράτος.

               (46)

               Σε κάθε περίπτωση, οι ενδιαφερόμενοι υποστήριξαν επίσης ότι η απόφαση του δικαστηρίου της Trenčín βάσει της οποίας επετράπη η συνέχιση της λειτουργίας της NCHZ ήταν επίσης καταλογιστέα στο κράτος.

               (47)

               Αμφότεροι οι ενδιαφερόμενοι υποστήριξαν ότι η συνέχιση της λειτουργίας της NCHZ στρέβλωνε τον ανταγωνισμό, ιδίως στην αγορά ανθρακασβεστίου, και ότι, το συγκεκριμένο χρονικό διάστημα, η NCHZ ασκούσε πολύ επιθετική τιμολογιακή πολιτική.

               (48)

               Όσον αφορά την πώληση της NCHZ, ένας από τους ενδιαφερόμενους υποστήριξε ότι οι δεσμεύσεις του διαγωνισμού κατέστησαν το αποτέλεσμα του διαγωνισμού αβέβαιο και ότι αυτός ήταν ο λόγος για τον οποίο δεν συμμετείχε στον διαγωνισμό, αν και η εξαγορά της δραστηριότητας της NCHZ ενδεχομένως τον ενδιέφερε.

               (49)

               Τέλος, οι ενδιαφερόμενοι ανέφεραν ότι η συνολική λειτουργία και παρουσία στην αγορά της Fortischem ήταν βασικά πανόμοια με την προηγούμενη δραστηριότητα της NCHZ. Η μόνη παρατηρούμενη αλλαγή ήταν η αλλαγή επωνυμίας και ιδιοκτήτη.

         4.   ΠΑΡΑΤΗΡΗΣΕΙΣ ΤΗΣ ΣΛΟΒΑΚΙΑΣ

      Ύπαρξη οικονομικού πλεονεκτήματος για την NCHZ

               (50)

               Η Σλοβακία ισχυρίστηκε ότι ο σύνδικος της πτωχευτικής διαδικασίας της NCHZ ήταν υποχρεωμένος να συνεχίσει τη λειτουργία της εταιρείας βάσει του νόμου μέχρι την 31ή Δεκεμβρίου 2010. Όσον αφορά τη φύση του νόμου, η Σλοβακία ισχυρίστηκε ότι αποτελούσε ένα γενικό μέτρο εφαρμοστέο σε όλες τις εταιρείες που πληρούν τους όρους.

               (51)

               Η Σλοβακία υποστήριξε ότι, ακόμα κι αν κατά την πρώτη περίοδο δεν λήφθηκε απόφαση από τους πιστωτές ή το δικαστήριο, ήταν πιθανόν ότι ελλείψει του νόμου οι πιστωτές σε καμία περίπτωση δεν θα αποφάσιζαν τη συνέχιση της λειτουργίας της NCHZ. Η Σλοβακία παρέπεμψε στην προκαταρκτική ανάλυση και στις δημόσιες δηλώσεις του συνδίκου τον Οκτώβριο του 2009 (δηλαδή πριν από την έναρξη ισχύος του νόμου) που καταδεικνύουν προτίμηση για τη συνέχιση της λειτουργίας της NCHZ. Ως εκ τούτου, ο νόμος δεν είχε ουδεμία ουσιώδη επίδραση, εφόσον η NCHZ θα συνέχιζε να λειτουργεί —ακόμα και χωρίς την έκδοση του νόμου— αποκλειστικά και μόνο στη βάση των τυπικών πτωχευτικών κανόνων.

               (52)

               Συνεπώς, μετά τη λήξη ισχύος του νόμου τον Δεκέμβριο του 2010, ο σύνδικος ζήτησε οδηγίες όσον αφορά τη συνέχιση της λειτουργίας της εταιρείας από την επιτροπή πιστωτών. Η επιτροπή συμφώνησε και η συγκεκριμένη απόφαση επιβεβαιώθηκε από το δικαστήριο της Trenčín (11). Η Σλοβακία υπέβαλε την οικονομική ανάλυση που προετοιμάστηκε ως η βάση για τη λήψη απόφασης εκ μέρους της επιτροπής πιστωτών. Η εταιρεία συνέχισε να λειτουργεί μέχρι την πώλησή της το 2012.

               (53)

               Η Σλοβακία διαβίβασε επίσης μια υποθετική ανάλυση του συνδίκου βασισμένη στη μεθοδολογία που χρησιμοποιήθηκε για την ανάλυση της δεύτερης περιόδου (συνέχιση της λειτουργίας με βάση την απόφαση των πιστωτών και του δικαστηρίου), που καταδεικνύει ότι εφόσον η εκκαθάριση εξετάστηκε στην αρχή της πρώτης περιόδου (συνέχιση της λειτουργίας στη βάση του νόμου), το αποτέλεσμα της ανάλυσης θα ήταν το ίδιο. Παρά το χαμηλότερο επίπεδο των τρεχουσών υποχρεώσεων που ανέρχονται συνολικά σε 8,5 εκατ. ευρώ, τα έσοδα από την εκκαθάριση δεν θα υπερέβαιναν τα έξοδα και τις τρέχουσες υποχρεώσεις.

               (54)

               Λαμβανομένων υπόψη των προαναφερομένων, η Σλοβακία υποστήριξε ότι η συμπεριφορά του κράτους καθ' όλη την πτωχευτική διαδικασία ήταν σύμφωνη με την αρχή του πιστωτή σε οικονομία της αγοράς. Ως εκ τούτου, δεν παρέσχε οικονομικό πλεονέκτημα στην NCHZ και δεν συνιστούσε κρατική ενίσχυση.

      Ανάκτηση των απαιτήσεων της Σλοβακίας από την NCHZ σε πτωχευτική διαδικασία

               (55)

               Η Σλοβακία ισχυρίστηκε ότι, κατά τη διαχείριση και ανάκτηση απαιτήσεων έναντι της NCHZ, ο βασικός πιστωτής, η Εταιρεία Κοινωνικής Ασφάλισης (Sociálna poisťovňa), ενήργησε σύμφωνα με τον νόμο αριθ. 461/2003 περί κοινωνικής ασφάλισης όπως τροποποιήθηκε, και σύμφωνα με τον σλοβακικό πτωχευτικό νόμο. Η Sociálna poisťovňa εξάντλησε όλα τα διαθέσιμα μέσα που προέβλεπε η νομοθεσία. Δεν αποδέχτηκε τη μη καταβολή των ασφαλίστρων και καταχώρισε δεόντως την απαίτησή της στον σύνδικο.

               (56)

               Η Εταιρεία Κοινωνικής Ασφάλισης δεν διέθετε στοιχεία για τυχόν απαιτήσεις έναντι της NCHZ προκύπτουσες πριν από την κήρυξη της πτώχευσης που θα έπρεπε να καταχωριστούν στην πτωχευτική διαδικασία σύμφωνα με το άρθρο 28 του σλοβακικού πτωχευτικού νόμου (12). Ως εκ τούτου δεν μπορούσε να καταστεί μέλος των οργάνων των πιστωτών που αποφασίζουν για τη συνέχιση της λειτουργίας της NCHZ.

               (57)

               Ως εκ τούτου, το μόνο διαθέσιμο μέσο για τη διασφάλιση της καταβολής των απαιτήσεών της ήταν η καταχώρισή τους στην τρέχουσα πτωχευτική διαδικασία ως απαιτήσεις έναντι της περιουσίας. Αυτό ακριβώς έκανε η Εταιρεία Κοινωνικής Ασφάλισης (μέσω του παραρτήματός της στην Prievidza) σε συνεχή βάση, σύμφωνα με τα άρθρα 87 και 88 του σλοβακικού πτωχευτικού νόμου (για λεπτομέρειες βλέπε πίνακα 2).

               (58)

               Βάσει του άρθρου 87 παράγραφος 3 του σλοβακικού πτωχευτικού νόμου, απαιτήσεις έναντι της περιουσίας ικανοποιούνται από τον σύνδικο από τα έσοδα της εκκαθάρισης των στοιχείων ενεργητικού της εν λόγω περιουσίας μέχρι την προθεσμία εξόφλησης. Ο σύνδικος είναι υπόχρεος προς πιστωτές με απαίτηση έναντι της περιουσίας για ζημίες που υπέστησαν όταν η απαίτησή τους έναντι της περιουσίας δεν ικανοποιήθηκε ορθά και άμεσα σύμφωνα με τη συγκεκριμένη διάταξη, εκτός και αν αποδείξει ότι ενήργησε με τη δέουσα επαγγελματική επιμέλεια. Στις 24 Αυγούστου 2011, πραγματοποιήθηκε στο υποκατάστημα της Prievidza συνεδρίαση των εκπροσώπων της Εταιρείας Κοινωνικής Ασφάλισης και της NCHZ. Κατά τη συνεδρίαση ο σύνδικος ενημέρωσε τους εκπροσώπους της Εταιρείας Κοινωνικής Ασφάλισης ότι δεν ήταν σε θέση να ικανοποιήσει απαιτήσεις έναντι της περιουσίας διότι έπρεπε να δώσει προτεραιότητα στη συνέχιση της λειτουργίας της επιχείρησης έτσι ώστε η εταιρεία να μπορεί να πωληθεί στη βέλτιστη δυνατή τιμή.

               (59)

               Βάσει του άρθρου 47 παράγραφος 1 του σλοβακικού πτωχευτικού νόμου, η κήρυξη πτώχευσης αναστέλλει όλες τις δικαστικές και λοιπές διαδικασίες όσον αφορά τα στοιχεία ενεργητικού που υπόκεινται στην πτωχευτική διαδικασία και ανήκουν στο μέρος που βρίσκεται σε πτωχευτική διαδικασία. Οι προθεσμίες που έχουν τεθεί ή καθοριστεί για τις συγκεκριμένες διαδικασίες δεν εκπνέουν κατά την περίοδο της αναστολής.

               (60)

               Βάσει του άρθρου 47 του σλοβακικού νόμου περί πτωχεύσεων, η Εταιρεία Κοινωνικής Ασφάλισης δύναται να μην προβάλει αξίωση με απόφαση βάσει του νόμου περί κοινωνικής ασφάλισης ούτε συνεπώς να ανακτήσει απαίτηση κινώντας διαδικασία εκτέλεσης (βλέπε άρθρο 48 του σλοβακικού νόμου περί πτωχεύσεων). Ο πίνακας 2 κατωτέρω δείχνει επισκόπηση των απαιτήσεων που καταχωρίστηκαν από την Εταιρεία Κοινωνικής Ασφάλισης την περίοδο Σεπτέμβριος 2009-Ιανουάριος 2012.

               (61)

               Ωστόσο, στις 15 Νοεμβρίου 2011 η Εταιρεία Κοινωνικής Ασφάλισης — υποκατάστημα της Prievidza υπέβαλε καταγγελία κατά ατόμων εξουσιοδοτημένων να ενεργούν εξ ονόματος της NCHZ στον Περιφερειακό Εισαγγελέα της Prievidza, ισχυριζόμενη ότι κατά την περίοδο Ιούνιος 2011-Σεπτέμβριος 2011 διέπραξαν το ποινικό αδίκημα της παράλειψης της επιβολής και καταβολής ασφαλιστικών εισφορών σύμφωνα με τα άρθρα 277 και 278 του νόμου αριθ. 300/2005 («ποινικός κώδικας»), όπως τροποποιήθηκε. Στις 7 Φεβρουαρίου 2012, ο ανακριτής της Περιφερειακής Αστυνομικής Διεύθυνσης στη Prievidza ανέστειλε την ποινική διαδικασία διότι δεν κατέστη δυνατή η διαπίστωση γεγονότων που να επιτρέπουν την ποινική δίωξη των συγκεκριμένων ατόμων.

                  Πίνακας 2

                  Απαιτήσεις που καταχωρίστηκαν στην πτωχευτική διαδικασία (σε χιλιάδες ευρώ)
                   (13)
                  από την Εταιρεία Κοινωνικής Ασφάλισης την περίοδο από τον Σεπτέμβριο του 2009 έως τον Ιανουάριο του 2012

                           Περιγραφή της απαίτησης

                           Ημερομηνία καταχώρισης από τον σύνδικο πτώχευσης

                           Ποσό σε χιλιάδες ευρώ

                           Κοινωνική ασφάλιση και ασφάλιση συντάξεων

                           11.10.2010

                           […]

                           Κοινωνική ασφάλιση και ασφάλιση συντάξεων

                           24.6.2011

                           […]

                           Κοινωνική ασφάλιση και ασφάλιση συντάξεων

                           Δεκέμβριος 2011

                           […]

                           Εγγύηση ασφαλιστικής κάλυψης

                           11.10.2010

                           […]

                           Εγγύηση ασφαλιστικής κάλυψης

                           24.6.2011

                           […]

                           Εγγύηση ασφαλιστικής κάλυψης

                           18.1.2012

                           […]

                           Συνολικό ποσό απαιτήσεων που καταχωρίστηκαν μέχρι τις 31 Ιανουαρίου 2012

                           […]

      Πώληση της NCHZ

               (62)

               Όσον αφορά την πώληση της NCHZ, η Σλοβακία υποστήριξε ότι η πώληση πραγματοποιήθηκε με ανοικτό, διαφανή και άνευ όρων τρόπο και ότι μέσω του διαγωνισμού επιλέχθηκε δεόντως ο πλειοδότης. Όσον αφορά τον τύπο πώλησης, η Σλοβακία υποστήριξε ότι η συγκεκριμένη περίπτωση θα πρέπει να θεωρηθεί ειδική περίπτωση μιας συμφωνίας μεταβίβασης στοιχείων ενεργητικού όπου όλα τα στοιχεία ενεργητικού μεταβιβάζονται από κοινού με τα δικαιώματά τους και ορισμένες υποχρεώσεις συναφείς με αυτά.

               (63)

               Η Σλοβακία υποστήριξε περαιτέρω ότι στη συγκεκριμένη περίπτωση οι όροι οι συναφείς με τον δεύτερο διαγωνισμό μάλλον δεν θα επηρέαζαν την πιθανότητα επίτευξης της υψηλότερης δυνατής τιμής διότι κανείς από τους δύο υποψήφιους που συμμετείχαν στον δεύτερο διαγωνισμό δεν επρόκειτο να αναλάβει τις υποχρεώσεις. Επιπροσθέτως, η τελικά επιτευχθείσα τιμή (2,2 εκατ. ευρώ) ήταν παραπλήσια της τιμής του πρώτου διαγωνισμού που ακυρώθηκε (2 εκατ. ευρώ). Ο πρώτος διαγωνισμός δεν συμπεριλάμβανε καμία ανάληψη υποχρέωσης.

               (64)

               Δεδομένου ότι η NCHZ πωλήθηκε, κατά την άποψη της Σλοβακίας, με επαρκώς ανοικτό, διαφανή και άνευ όρων διαγωνισμό, επιτεύχθηκε μια αγοραία τιμή για τα στοιχεία ενεργητικού της NCHZ. Κατά την άποψη της Σλοβακίας δεν υπάρχει σχέση οικονομικής συνέχειας μεταξύ της NCHZ, της Via Chem Slovakia και τώρα της Fortischem. Η Σλοβακία υποστήριξε ότι όσον αφορά τη συναλλαγή μεταξύ Via Chem Slovakia και Fortischem μεταβιβάστηκε λιγότερο από το 60 % της δραστηριότητας, ιδίως επειδή δεν συμπεριλήφθηκε στην πώληση κανένα ακίνητο. Τελικά, η Σλοβακία ισχυρίστηκε ότι η Επιτροπή δεν είχε αποδεικτικά στοιχεία που να καταδεικνύουν ότι η NCHZ πωλήθηκε σε συνθήκες δρώσας οικονομικής κατάστασης με σκοπό την αποφυγή της ανάκτησης της κρατικής ενίσχυσης.

               (65)

               Η Σλοβακία επιβεβαίωσε ότι όλες οι μη νομισματικές υποχρεώσεις σχετικά με συμβάσεις με εργαζόμενους μεταβιβάστηκαν επίσης στον νέο αγοραστή — τη Via Chem Slovakia. Η Σλοβακία διευκρίνισε επίσης ότι ουδεμία έκθεση αποτίμησης εκπονήθηκε η οποία να αξιολογεί τα συνολικά στοιχεία ενεργητικού ή την εταιρεία σε συνθήκες δρώσας οικονομικής κατάστασης. Επιπλέον, η Σλοβακία επιβεβαίωσε ότι όλες οι υποχρεώσεις προς το δημόσιο που δημιουργήθηκαν κατά την πτωχευτική διαδικασία παρέμειναν στην NCHZ και θα διευθετούνταν από τα έσοδα της πώλησης.

         5.   ΕΚΤΙΜΗΣΗ ΤΟΥ ΜΕΤΡΟΥ

   5.1.   Ύπαρξη κρατικής ενίσχυσης

               (66)

               Δυνάμει του άρθρου 107 παράγραφος 1 της ΣΛΕΕ, ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχείρισης ορισμένων επιχειρήσεων ή ορισμένων κλάδων παραγωγής είναι μη συμβιβάσιμες με την εσωτερική αγορά, κατά το μέτρο που επηρεάζουν τις μεταξύ κρατών μελών συναλλαγές.

               (67)

               Προκειμένου να συναχθεί συμπέρασμα σχετικά με την παρουσία κρατικής ενίσχυσης, πρέπει ως εκ τούτου να αξιολογηθεί κατά πόσο πληρούνται στην παρούσα υπόθεση τα σωρευτικά κριτήρια που απαριθμούνται στο άρθρο 107 παράγραφος της ΣΛΕΕ (δηλαδή μεταβίβαση κρατικών πόρων, δυνατότητα καταλογισμού στο κράτος, επιλεκτικό πλεονέκτημα, ενδεχόμενη στρέβλωση του ανταγωνισμού και επιπτώσεις στις συναλλαγές στο εσωτερικό της ΕΕ). Αυτό θα πρέπει να αξιολογηθεί ιδίως σε σχέση με τη μη καταβολή εισφορών κοινωνικής ασφάλισης και λοιπόν υποχρεώσεων προς το δημόσιο κατά τη συνέχιση της λειτουργίας της NCHZ σε πτωχευτική διαδικασία: (i) σύμφωνα με την εφαρμογή του νόμου μετά την απόφαση της κυβέρνησης να κηρύξει τη NCHZ στρατηγική εταιρεία κατά την έννοια του νόμου (βλέπε σημείο 5.2) και (ii) με τη συνέχιση της λειτουργίας βάσει της απόφασης της επιτροπής πιστωτών με τη συμφωνία των δημόσιων πιστωτών (βλέπε σημείο 5.3).

               (68)

               Η αξιολόγηση θα πρέπει να πραγματοποιηθεί συνεκτιμώντας ότι, ενόψει των οικονομικών δυσκολιών της NCHZ κατά τη χρονική περίοδο που προηγήθηκε της αίτησης πτώχευσης, η κυβέρνηση κηρύσσοντας την NCHZ στρατηγική εταιρεία διέτρεξε ένα πραγματικό κίνδυνο συσσώρευσης των δημόσιων υποχρεώσεων τις οποίες ενδεχομένως η NCHZ να μην ήταν, στη συνέχεια, σε θέση να εκπληρώσει. Εν προκειμένω, υπήρξε ουσιαστικός κίνδυνος ότι η συνέχιση της λειτουργίας της NCHZ κατά την πτωχευτική διαδικασία δεν θα απόφερε επαρκή έσοδα για την κάλυψη των συνολικών λειτουργικών εξόδων συμπεριλαμβανομένων των εισφορών κοινωνικής ασφάλισης και λοιπών δημόσιων απαιτήσεων και ότι οι διογκούμενες υποχρεώσεις προς το δημόσιο δεν θα καταβάλλονταν δεόντως. Καθώς αυτό το σενάριο όντως υλοποιήθηκε το 2010, ο εν λόγω κίνδυνος της περαιτέρω διόγκωσης των ληξιπρόθεσμων υποχρεώσεων προς το δημόσιο κατέστη ακόμα σαφέστερος στην αρχή του 2011 όταν, μετά τη λήξη ισχύος του νόμου, η επιτροπή πιστωτών αποφάσισε να συνεχίσει τη λειτουργία της NCHZ. Στην πραγματικότητα, οι πιστωτές της NCHZ ενημερώθηκαν ειδικότερα για το συγκεκριμένο ζήτημα από τον σύνδικο.

               (69)

               Η συνέχιση της λειτουργίας της πτωχεύσασας εταιρείας οδήγησε στη διόγκωση του χρέους προς το δημόσιο. Το ποσό του μη καταβληθέντος χρέους που συσσωρεύτηκε την περίοδο της πτωχευτικής διαδικασίας (2009-2012) υπερβαίνει συνολικά τα 13,3 εκατ. ευρώ.

               (70)

               Θα πρέπει επίσης να επισημανθεί ότι οι συσσωρευθείσες δημόσιες υποχρεώσεις είναι απίθανο να ανακτηθούν πλήρως από τα έσοδα της πώλησης της δραστηριότητας της NCHZ (2,2 εκατ. ευρώ τιμή πώλησης και […] και επιστροφή […]). Όντως, επί του παρόντος μόνο γύρω στα 4 εκατ. ευρώ απαιτήσεων από δημόσιες οντότητες έχουν εξοφληθεί από τα έσοδα της πώλησης.

         5.2.   Εφαρμογή του νόμου στην NCHZ

               (71)

               Για 13 μήνες (από την έναρξη ισχύος του νόμου την 1η Δεκεμβρίου 2009 μέχρι τη λήξη του στις 31 Δεκεμβρίου 2010), η εφαρμογή του νόμου στην NCHZ παρέσχε τη βάση για τη συνέχιση της λειτουργίας της NCHZ παρά το γεγονός ότι τα λειτουργικά έξοδα της επιχείρησης ήταν σταθερά υψηλότερα από τα εισπραχθέντα έσοδα, γεγονός που οδηγεί σε διογκούμενο χρέος.

               (72)

               Σύμφωνα με το άρθρο 5 παράγραφος α του νόμου, ο σύνδικος πτώχευσης υποχρεώθηκε να διασφαλίσει τη λειτουργία μιας εταιρείας η οποία κηρύχθηκε από την κυβέρνηση στρατηγικής σημασίας. Στην απάντησή του σε αίτηση παροχής πληροφοριών ο σύνδικος ανέφερε ότι η συνέχιση της λειτουργίας της πτωχεύσασας εταιρείας ήταν μία αναγκαία συνέπεια συμμόρφωσης προς τις υποχρεώσεις της που απορρέουν άμεσα από τον νόμο. Τοιουτοτρόπως, η NCHZ ήταν σε θέση να συνεχίσει τη λειτουργία της και να διατηρήσει τις επιχειρηματικές της σχέσεις παρά το γεγονός ότι βρίσκεται σε μια κατάσταση στην οποία ο σύνδικος θα ήταν υποχρεωμένος να εξετάσει την πιθανότητα διακοπής της λειτουργίας και εκκαθάρισης της επιχείρησης (διότι δεν ήταν σε θέση να καταβάλει το σύνολο των οφειλών της).

         5.2.1.   Μεταβίβαση κρατικών πόρων και δυνατότητα καταλογισμού

               (73)

               Όπως προαναφέρθηκε, η Σλοβακία εξέδωσε τον νόμο και κήρυξε την NCHZ στρατηγική εταιρεία βάσει του εν λόγω νόμου. Ως εκ τούτου, ο σύνδικος ήταν υποχρεωμένος εκ του νόμου να συνεχίσει τη λειτουργία της NCHZ κατά την πτωχευτική διαδικασία.

               (74)

               Σύμφωνα με αυτή την κήρυξη, η λειτουργία της εταιρείας διατηρήθηκε παρόλο που υπήρχε σοβαρός κίνδυνος (που όντως υλοποιήθηκε) ι τα έσοδα να μην επαρκέσουν για την κάλυψη των λειτουργικών εξόδων της επιχείρησης κατά την πτωχευτική διαδικασία, συμπεριλαμβανομένων των εισφορών κοινωνικής ασφάλισης και λοιπών υποχρεώσεων προς το Δημόσιο.

               (75)

               Επομένως, ο προβλεπόμενος κίνδυνος συσσώρευσης ληξιπρόθεσμων υποχρεώσεων προς το δημόσιο θα μπορούσε να έχει προληφθεί από το κράτος, ασκώντας τη διακριτική του ευχέρεια βάσει του νόμου και μη χορηγώντας στην NCHZ το καθεστώς στρατηγικής εταιρείας, το οποίο υποχρέωσε τον σύνδικο να συνεχίσει τη λειτουργία της NCHZ κατά την πτωχευτική διαδικασία.

               (76)

               Επιπλέον, η συνέχιση της λειτουργίας και η συσσώρευση πρόσθετων υποχρεώσεων ως συνέπεια της εφαρμογής του νόμου κατέστησε δυσχερέστερη για τους υφιστάμενους δημόσιους πιστωτές της NCHZ την ανάκτηση των υφιστάμενων απαιτήσεών τους.

               (77)

               Ως εκ τούτου, η Επιτροπή καταλήγει στο συμπέρασμα ότι η κήρυξη της NCHZ ως στρατηγικής εταιρείας οδήγησε σε μεταβίβαση κρατικών πόρων κατά την έννοια του άρθρου 107 παράγραφος 1 της ΣΛΕΕ. Η εν λόγω μεταβίβαση πραγματοποιήθηκε υπό μορφή διαφυγόντων εσόδων από εισφορές κοινωνικής ασφάλισης και λοιπών απαιτήσεων του Δημοσίου τις οποίες δεν εκπλήρωσε η NCHZ την περίοδο κατά την οποία εφαρμόστηκε σε αυτήν ο νόμος. Η Επιτροπή επισημαίνει επίσης ότι η απόφαση για την κήρυξη της NCHZ ως στρατηγικής εταιρείας εκδόθηκε από την κυβέρνηση και ως εκ τούτου είναι σαφώς καταλογιστέα στο σλοβακικό κράτος.

         5.2.2.   Οικονομικό πλεονέκτημα

               (78)

               Η εφαρμογή του νόμου στην NCHZ της παρέσχε οικονομικό πλεονέκτημα, καθώς προστάτευσε την εταιρεία από τη συνήθη εξέλιξη μιας πτωχευτικής διαδικασίας βάσει της συνήθους πτωχευτικής νομοθεσίας. Για σχεδόν 13 μήνες, η NCHZ συνέχισε τη λειτουργία της αποκλειστικά και μόνο δυνάμει της εφαρμογής του νόμου. Ο σύνδικος πτώχευσης όφειλε να διασφαλίσει τη λειτουργία της επιχείρησης ακόμα και αν τα έσοδά της δεν κάλυπταν πλήρως τα λειτουργικά της έσοδα συμπεριλαμβανομένων φόρων ή εισφορών κοινωνικής ασφάλισης. Τοιουτοτρόπως, η εφαρμογή του νόμου στέρησε τον σύνδικο και τους πιστωτές από τη διακριτική ευχέρεια να αποφασίσουν κατά πόσο η συνέχιση της λειτουργίας της εταιρείας ήταν συμφέρουσα από οικονομική άποψη.

               (79)

               Λόγω του ζημιογόνου χαρακτήρα της συνέχισης της λειτουργίας, η NCHZ δεν ήταν σε θέση να καταβάλει πλήρως τις υποχρεώσεις της, συμπεριλαμβανομένων εισφορών κοινωνικής ασφάλισης και εισφορών ασφάλισης υγείας για τους εργαζόμενούς της καθώς και τις λοιπές υποχρεώσεις προς διάφορες κρατικές οντότητες κατά την πτωχευτική διαδικασία.

               (80)

               Η εφαρμογή του νόμου στην NCHZ απαίτησε από τον σύνδικο: (i) να διασφαλίσει τη λειτουργία της NCHZ και (ii) να αποτρέψει την αδικαιολόγητη ομαδική απόλυση εργαζομένων. Σε αυτή τη βάση, ο ίδιος ο σύνδικος ανέφερε ότι στο πλαίσιο της εφαρμογής του νόμου υποχρεώθηκε να συνεχίσει την πλήρη λειτουργία της NCHZ, χωρίς καμιά δυνατότητα ανάλυσης εναλλακτικών λύσεων και επιλογής της πλέον συμφέρουσας για τους πιστωτές της εταιρείας που βρίσκεται σε πτωχευτική διαδικασία.

               (81)

               Καίτοι ο νόμος ίσχυε, σε καμία συνεδρίαση των πιστωτών δεν ελήφθη απόφαση για το οικονομικό μέλλον της NCHZ και δεν έγινε καμία αξιολόγηση κατά πόσο η συνέχιση της λειτουργίας της NCHZ ήταν στο συγκεκριμένο στάδιο προς το συμφέρον των πιστωτών. Μόνο όταν ο νόμος επρόκειτο να λήξει ο σύνδικος αναθέτει την εκπόνηση συνολικής οικονομικής ανάλυσης και συγκαλεί συνεδρίαση των πιστωτών της εταιρείας για να αποφασίσουν εάν η NCHZ θα συνεχίσει ή όχι να λειτουργεί.

               (82)

               Επιπλέον, η εφαρμογή του νόμου στην NCHZ βασίστηκε όχι σε προβληματισμούς που θα ελάμβαναν υπόψη οι πιστωτές της εταιρείας, αλλά σε άλλους προβληματισμούς δημοσίου συμφέροντος. Η αιτιολογική έκθεση της απόφασης της κυβέρνησης της 2ας Δεκεμβρίου 2009 με την οποία η NCHZ κηρύσσεται στρατηγική εταιρεία βάσει του νόμου αναφέρει την απειλή της άμεσης απώλειας 1 700 θέσεων απασχόλησης στην NCHZ και της απώλειας πρόσθετων 5 000 θέσεων απασχόλησης σε προμηθευτές της NCHZ σε περίπτωση κλεισίματος της εταιρείας. Αναφέρει επίσης ότι η διακοπή της παραγωγής στην NCHZ θα επηρέαζε αρνητικά την απόδοση και την ανταγωνιστικότητα ολόκληρης της χημικής βιομηχανίας στη Σλοβακία και τοιουτοτρόπως θα επιδείνωνε τη θέση της σλοβακικής οικονομίας συνολικά. Ως εκ τούτου, η εφαρμογή του νόμου στην NCHZ δεν αιτιολογείτο προφανώς βάσει της αρχής του πιστωτή σε οικονομία της αγοράς. Η Σλοβακία διατείνεται ότι, αν και κατά την πρώτη περίοδο καμία απόφαση δεν ελήφθη ούτε από τους πιστωτές ούτε από το δικαστήριο, είναι πιθανόν οι πιστωτές να αποφάσιζαν τη συνέχιση της λειτουργίας της NCHZ ακόμα και αν δεν είχε εφαρμοστεί σε αυτήν ο νόμος. Η Σλοβακία παραπέμπει σε προκαταρκτική ανάλυση της 26ης Οκτωβρίου 2009 και στις δημόσιες δηλώσεις που έκανε ο σύνδικος τον Οκτώβριο του 2009 (δηλαδή πριν από την έναρξη ισχύος του νόμου) καταδεικνύοντας ότι η συνέχιση της λειτουργίας της NCHZ ήταν η προτιμώμενη επιλογή του.

               (83)

               Ωστόσο, η προκαταρκτική ανάλυση του συνδίκου είναι μάλλον ελλιπής, δεν περιλαμβάνει οιαδήποτε ανάλυση εναλλακτικών επιλογών (πώληση στοιχείων ενεργητικού ή εκκαθάριση) και ως εκ τούτου δεν μπορεί να θεωρηθεί στέρεη βάση που θα χρησιμοποιούσαν οι πιστωτές για να αποφασίσουν σχετικά με τη συνέχιση της λειτουργίας της NCHZ. Επιπλέον, τον Δεκέμβριο του 2009 το Δικαστήριο αντικατέστησε τον αρχικό σύνδικο της NCHZ με άλλον, ο οποίος θα μπορούσε να έχει καταλήξει σε διαφορετικό συμπέρασμα βάσει διεξοδικότερης αξιολόγησης. Ωστόσο, οποιαδήποτε περαιτέρω αξιολόγηση του ζητήματος ανεστάλη με την έναρξη ισχύος του νόμου και τοιουτοτρόπως οι πιστωτές και το δικαστήριο δεν είχαν τη δυνατότητα να συζητήσουν και να αποφασίσουν εν προκειμένω από την άποψη των οικονομικών συμφερόντων τους.

               (84)

               Αν και οι πιστωτές και το δικαστήριο αποφάσισαν τη συνέχιση της λειτουργίας της NCHZ μετά τη λήξη ισχύος του νόμου, η συγκεκριμένη απόφαση ελήφθη σε διαφορετική οικονομική κατάσταση και βασίστηκε σε μια σημαντικά πιο περίπλοκη και ακριβή οικονομική αξιολόγηση που πραγματοποιήθηκε τον Δεκέμβριο του 2010 ενόψει της λήξης της ισχύος του νόμου. Η ανάλυση αυτή έπρεπε πρωτίστως να λάβει υπόψη ότι μετά την πρώτη περίοδο η NCHZ είχε ληξιπρόθεσμες υποχρεώσεις (τόσο δημόσιες όσο και ιδιωτικές) από την προηγούμενη συνέχιση της λειτουργίας της που ανέρχονται συνολικά σε 16 εκατ. ευρώ και αυτές είχαν προτεραιότητα έναντι τυχόν υποχρεώσεων πριν από την πτώχευση. Ως εκ τούτου, η κατάσταση για τους πιστωτές δεν ήταν η ίδια όπως στην αρχή της πτωχευτικής διαδικασίας όταν δεν είχε δημιουργηθεί ακόμα σημαντικό μέρος αυτών των υποχρεώσεων.

               (85)

               Επιπλέον, η αβεβαιότητα που συνεπαγόταν αυτομάτως η διαδικασία λήψης αποφάσεων βάσει των συνήθων πτωχευτικών κανόνων εξαλείφθηκε με την εφαρμογή του νόμου στην NCHZ ο οποίος διασφάλιζε ότι τουλάχιστον μέχρι τη λήξη ισχύος του νόμου στα τέλη του 2010 η NCHZ θα ήταν πλήρως λειτουργική. Αυτό έστειλε ένα ισχυρό μήνυμα στους προμηθευτές και τους πελάτες της εταιρείας, οι οποίοι βεβαιώθηκαν ότι μπορούσαν να συνεχίσουν τις συναλλαγές τους με την NCHZ, διότι η εταιρεία, λόγω του καθεστώτος της στρατηγικής εταιρείας που είχε αποκτήσει βάσει του νόμου, θα παρέμενε πλήρως λειτουργική. Εφόσον η ασφάλεια του εφοδιασμού αποτελεί σημαντικό στοιχείο για τους πελάτες του τομέα χημικών προϊόντων, η εφαρμογή του νόμου παρέσχε σημαντικό πλεονέκτημα στην NCHZ σε σύγκριση με τη συνήθη πτωχευτική διαδικασία. Παρέσχε στους πελάτες της NCHZ σημαντικά μεγαλύτερη εξασφάλιση ότι, παρά τυχόν περαιτέρω ζημίες και ανεξαρτήτως των απόψεων και συμφερόντων των πιστωτών της, η NCHZ θα συνέχιζε τη λειτουργία της τουλάχιστον μέχρι τη λήξη ισχύος του νόμου. Τοιουτοτρόπως, η NCHZ έτυχε προνομιακής μεταχείρισης σε σύγκριση με τους ανταγωνιστές της που βρίσκονται σε παρεμφερή κατάσταση.

               (86)

               Ο κίνδυνος από πελάτες που μεταστρέφονται προς άλλους προμηθευτές ως αποτέλεσμα της πτώχευσης δεν είναι υποθετικός. Στην πραγματικότητα, ακόμα και με την ασπίδα που παρέσχε η εφαρμογή του νόμου, παρατηρήθηκε κάποια απώλεια πελατών την περίοδο 2009-2010, όπως κατέδειξε η οικονομική ανάλυση που εκπόνησε ο σύνδικος μετά τη λήξη ισχύος του νόμου. Χωρίς την εφαρμογή του νόμου ο κίνδυνος να απολεσθούν ακόμα περισσότερες πωλήσεις λόγω των αβεβαιοτήτων που δημιούργησε η πτωχευτική διαδικασία θα ήταν σημαντικά υψηλότερος. Αυτό θα αύξανε επίσης τον κίνδυνο οι πιστωτές να θεωρούσαν ότι η συνέχιση της λειτουργίας της NCHZ δεν θα είχε πλέον οικονομική σημασία.

               (87)

               Η Σλοβακία διαβίβασε μία υποθετική ανάλυση του συνδίκου βασισμένη στη μεθοδολογία που χρησιμοποιήθηκε για την ανάλυση της δεύτερης περιόδου η οποία καταδεικνύει ότι, εάν η εκκαθάριση είχε εξεταστεί στην αρχή της πρώτης περιόδου, το αποτέλεσμα της ανάλυσης δεν θα ήταν διαφορετικό από το αποτέλεσμα της ανάλυσης της δεύτερης περιόδου. Ανεξαρτήτως του χαμηλότερου επιπέδου των τρεχουσών υποχρεώσεων που ανέρχονται συνολικά σε 8,5 εκατ. ευρώ, τα έσοδα από την εκκαθάριση δεν θα υπερέβαιναν το κόστος και τις τρέχουσες υποχρεώσεις. Ωστόσο, η συγκεκριμένη ανάλυση είναι πολύ συνοπτική και υποθετική και πραγματοποιήθηκε από τον σύνδικο μετά το γεγονός (14), καθώς δεν είχε συνταχθεί και υποβληθεί μέχρι τον Μάρτιο του 2014.

               (88)

               Η Σλοβακία δεν κατέδειξε ότι η συνέχιση της λειτουργίας της NCHZ θα μπορούσε πράγματι να εγκριθεί στην αρχή της περιόδου πτώχευσης με βάση μία κατάλληλη διεξοδική ανάλυση και συζήτηση με όλους τους συμμετέχοντες, ακόμα και αν ο νόμος δεν είχε εφαρμοστεί στην NCHZ. Στην πραγματικότητα, εάν δεν είχε εφαρμοστεί στην NCHZ, η εταιρεία θα αντιμετώπιζε πρόσθετες αρνητικές συνέπειες (όπως μεταστροφή πελατών σε ασφαλέστερους προμηθευτές) που θα αύξαναν σημαντικά τον κίνδυνο των πιστωτών που επιλέγουν να διακόψουν τη λειτουργία σε αυτό το στάδιο.

               (89)

               Τοιουτοτρόπως η εφαρμογή του νόμου παρέσχε στην NCHZ ένα επιλεκτικό οικονομικό πλεονέκτημα, καθώς προστάτευσε την εταιρεία από τη συνήθη εξέλιξη μιας πτωχευτικής διαδικασίας στο πλαίσιο της συνήθους πτωχευτικής νομοθεσίας. Στέρησε τον σύνδικο, τους πιστωτές και το δικαστήριο από τη δυνατότητα να διακόψουν τη λειτουργία της NCHZ ή να προβούν σε σημαντικές περικοπές προσωπικού (βλέπε αιτιολογική σκέψη 27), είτε στην αρχή της πτωχευτικής διαδικασίας είτε μεταγενέστερα (δηλαδή στη διάρκεια του 2010) ενόψει των εξελίξεων της οικονομικής κατάστασης της NCHZ. Παρέσχε επίσης στην NCHZ και σε τρίτους (όπως πελάτες και προμηθευτές) τη βεβαιότητα της συνεχούς λειτουργίας, η οποία ουδέποτε διασφαλίζεται βάσει των συνήθων κανόνων περί πτωχεύσεων.

               (90)

               Υπό το πρίσμα των προαναφερομένων, η Επιτροπή εκτιμά ότι η εφαρμογή του νόμου παρέσχε στην NCHZ αδικαιολόγητο οικονομικό πλεονέκτημα.

         5.2.3.   Επιλεκτικότητα του μέτρου

               (91)

               Η απόφαση περί εφαρμογής του νόμου στην NCHZ, που διασφαλίζει τοιουτοτρόπως τη συνεχή λειτουργία της, αποτελεί μεμονωμένο μέτρο που εξέδωσε η κυβέρνηση ιδίως όσον αφορά την NCHZ και επομένως είναι, εξ ορισμού, επιλεκτικό.

               (92)

               Οι σλοβακικές αρχές υποστηρίζουν ότι ο νόμος ήταν ένα γενικό μέτρο που εφαρμόζεται σε όλες τις εταιρείες που πληρούν τα προβλεπόμενα κριτήρια. Πέραν του ότι το οικείο μέτρο δεν αποτελεί νόμο καθαυτό αλλά η εφαρμογή του στην NCHZ με την απόφαση της κυβέρνησης, η Επιτροπή επισημαίνει ότι σύμφωνα με την πάγια νομολογία των δικαστηρίων της ΕΕ το γεγονός ότι ο νόμος ήταν ένα γενικό μέτρο δεν αποκλείει την πιθανότητα να αποδίδει επιλεκτικό πλεονέκτημα σε συγκεκριμένη οντότητα.

               (93)

               Πρώτον, ακόμα και αν ο νόμος ήταν ένα γενικό νομοθετικό μέτρο, οι περιστάσεις της υπόθεσης υποδηλώνουν ότι στην πραγματικότητα στόχευε ειδικά την NCHZ (ορισμένα άρθρα στον τύπο μάλιστα αποκάλεσαν τον νόμο «lex NCHZ»). Ο νόμος εκδόθηκε ένα μήνα αφότου η εταιρεία κήρυξε πτώχευση και η NCHZ ήταν η μόνη εταιρεία στην οποία εφαρμόστηκε ο νόμος.

               (94)

               Δεύτερον, για να εφαρμοστεί ο νόμος σε δεδομένη εταιρεία, απαιτήθηκε απόφαση της κυβέρνησης με την οποία η εταιρεία να κηρύσσεται «στρατηγική», καθώς ο νόμος δεν εφαρμοζόταν αυτομάτως σε κάθε εταιρεία που πληροί τους όρους που αναφέρονται στο άρθρο 1 παράγραφος 2 του νόμου. Επιπλέον, λαμβανομένης υπόψη της γενικόλογης διατύπωσης αυτών των όρων, η κυβέρνηση είχε σημαντική διακριτική ευχέρεια όσον αφορά ποιες εταιρείες θεωρεί στρατηγικές (15).

               (95)

               Ως εκ τούτου, η Επιτροπή εκτιμά ότι το μέτρο επιτρέποντας τη συσσώρευση μη καταβληθεισών οφειλών της NCHZ προς το δημόσιο συνιστά επιλεκτικό μέτρο κατά την έννοια του άρθρου 107 παράγραφος 1 της ΣΛΕΕ.

         5.2.4.   Στρέβλωση του ανταγωνισμού και επίπτωση στις εμπορικές συναλλαγές μεταξύ κρατών μελών

               (96)

               Η συνέχιση της λειτουργίας της NCHZ δυνάμει της εφαρμογής του νόμου είχε ως αποτέλεσμα τη μείωση του κόστους που άλλως έπρεπε να επωμισθεί η NCHZ. Η λειτουργία της NCHZ δεν απέδωσε επαρκή έσοδα η συνέχιση της λειτουργίας της NCHZ δεν απόφερε επαρκή έσοδα για την κάλυψη των συνολικών λειτουργικών εξόδων συμπεριλαμβανομένων των εισφορών κοινωνικής ασφάλισης και λοιπών δημόσιων απαιτήσεων που δημιουργήθηκαν κατά την πτωχευτική διαδικασία. Παρά την αδυναμία της να καλύψει όλες τις υποχρεώσεις της, και ιδίως εκείνες προς το δημόσιο (που συνέχιζαν να μην καταβάλλονται για τους 13 μήνες της ισχύος του νόμου), η NCHZ εξακολουθούσε να δραστηριοποιείται στην αγορά προσφέροντας τα προϊόντα της ανταγωνιζόμενη με άλλους Ευρωπαίους παραγωγούς χημικών προϊόντων.

               (97)

               Επιπλέον, όπως περιγράφηκε ανωτέρω, η εφαρμογή του νόμου παρέσχε στην NCHZ οικονομικά πλεονεκτήματα που δεν απολάμβαναν άλλες εταιρείες που βρίσκονταν σε παρεμφερή κατάσταση. Ειδικότερα, πιθανόν μείωσε σημαντικά τους κινδύνους της απώλειας πελατών και προμηθευτών κατά την πτωχευτική διαδικασία. Το γεγονός ότι η εταιρεία ήταν υποχρεωμένη, βάσει του νόμου, να συνεχίσει τη λειτουργία της ενθάρρυνε τους επιχειρηματικούς εταίρους της NCHZ να διατηρήσουν τη σχέση τους με την εταιρεία. Η ασφάλεια του εφοδιασμού για πελάτες της NCHZ, ιδιαίτερα σημαντική στη χημική βιομηχανία, διασφαλίστηκε μέσω της συνέχισης της λειτουργίας της επιχείρησης όπως προέβλεπε ο νόμος. Εάν δεν εφαρμοζόταν ο νόμος, οι πελάτες της NCHZ θα αναζητούσαν πιθανότατα εναλλακτικές πηγές εφοδιασμού φοβούμενοι ξαφνική διακοπή της λειτουργίας λόγω της επιδεινούμενης χρηματοοικονομικής κατάστασης της πτωχεύσασας εταιρείας.

               (98)

               Η μείωση του κόστους μιας και μόνο εταιρείας αντιστοιχεί σε ενίσχυση λειτουργίας και τοιουτοτρόπως στρεβλώνει τον ανταγωνισμό καθώς οι ανταγωνιστές της NCHZ έπρεπε να επωμισθούν το συγκεκριμένο κόστος ή τις συνέπειες της αδυναμίας πληρωμής. Επιπροσθέτως, τα μέτρα ενδεχομένως να έχουν στρεβλώσει τον ανταγωνισμό διατηρώντας τεχνητά την NCHZ στην αγορά ανθρακασβεστίου και στις λοιπές αγορές όπου δραστηριοποιείτο.

               (99)

               Εφόσον υπάρχει μόνον περιορισμένος αριθμός παραγωγών ανθρακασβεστίου στην ΕΕ και οι συναλλαγές αυτών των προϊόντων πραγματοποιούνται σε ευρωπαϊκή κλίμακα, το εν λόγω μέτρο επηρεάζει επίσης σαφώς τις συναλλαγές μεταξύ κρατών μελών.

         5.2.5.   Συμπέρασμα σχετικά με την παρουσία κρατικής ενίσχυσης

               (100)

               Υπό το πρίσμα των ανωτέρω, η Επιτροπή καταλήγει στο συμπέρασμα ότι η κήρυξη της NCHZ ως στρατηγικής εταιρείας βάσει του νόμου συνιστούσε επιλεκτικό πλεονέκτημα υπέρ της συγκεκριμένης εταιρείας, ήταν καταλογιστέα στο κράτος και συνεπαγόταν τη χρησιμοποίηση κρατικών πόρων που στρεβλώνουν τον ανταγωνισμό σε μια αγορά ανοικτή στις συναλλαγές μεταξύ κρατών μελών. Ως εκ τούτου, το μέτρο συνιστά κρατική ενίσχυση κατά του έννοια του άρθρου 107 παράγραφος 1 της ΣΛΕΕ.

               (101)

               Το ποσό της ενίσχυσης αντιστοιχεί στις ληξιπρόθεσμες υποχρεώσεις προς το δημόσιο και τις κρατικές οντότητες που συσσωρεύτηκαν κατά την περίοδο εφαρμογής του νόμου στην NCHZ. Βάσει των πληροφοριών που διαβίβασε η Σλοβακία, το ληξιπρόθεσμο χρέος στην αρχή της περιόδου ανήλθε σε 735 817,44 ευρώ (16). Με τη λήξη ισχύος του νόμου, οι εκκρεμείς υποχρεώσεις ανήλθαν σε 5 519 241,54 ευρώ (17). Ως εκ τούτου, το ποσό της ενίσχυσης ανέρχεται σε 4 783 424,10 ευρώ.

         5.3.   Συνέχιση της λειτουργίας βάσει της απόφασης της επιτροπής πιστωτών

               (102)

               Μετά τη λήξη ισχύος του, ο σύνδικος δεν ήταν πλέον νομικά υποχρεωμένος να συνεχίσει τη λειτουργία της εταιρείας. Ενημέρωσε τους πιστωτές (ενέγγυους και ανέγγυους) ότι οι ζημίες της NCHZ αυξάνονταν συνεχώς μετά την κήρυξη της πτώχευσης και ότι τα λειτουργικά έξοδα της επιχείρησης ήταν υψηλότερα από τα έσοδα που προέκυπταν από τη λειτουργία της. Παρά την ενημέρωσή τους για την κακή κατάσταση της εταιρείας, όλοι οι πιστωτές της επιτροπής πιστωτών και οι ενέγγυοι πιστωτές συμφώνησαν τον Ιανουάριο του 2011 ότι θα πρέπει να συνεχιστεί η λειτουργία της NCHZ. Στη συνέχεια, η συγκεκριμένη απόφαση επιβεβαιώθηκε από το πτωχευτικό δικαστήριο σύμφωνα με τον σλοβακικό πτωχευτικό νόμο και τοιουτοτρόπως κατέστη δεσμευτικός για τον σύνδικο.

         5.3.1.   Δυνατότητα καταλογισμού και οικονομικό πλεονέκτημα

               (103)

               Η συνέχιση της λειτουργίας της NCHZ μετά τη λήξη ισχύος του νόμου βασίστηκε σε απόφαση της επιτροπής πιστωτών (αντιπροσωπευτικός φορέας των ανέγγυων πιστωτών), της οποίας τα μέλη ήταν κυρίως ιδιωτικές εταιρείες. Η επίσημη διαδικασία έρευνας αποκάλυψε ότι τα μέλη της επιτροπής πιστωτών ή οι ενέγγυοι πιστωτές δεν είχαν δικαίωμα αρνησικυρίας βάσει του σλοβακικού νόμου περί πτωχεύσεων. Στην πραγματικότητα, στους συγκεκριμένους φορείς οι αποφάσεις λαμβάνονταν κατά πλειοψηφία. Ως εκ τούτου, καμία κρατική οντότητα δεν κατάφερε να διεκδικήσει τα συμφέροντά της σταματώντας την περαιτέρω συσσώρευση χρεών.

               (104)

               Ως εκ τούτου, συνάγεται το συμπέρασμα ότι η συνέχιση της λειτουργίας της NCHZ βασίστηκε σε απόφαση που καθόρισαν οι ιδιώτες πιστωτές, καθώς οι δημόσιοι πιστωτές δεν ήταν σε θέση να ασκήσουν αρνησικυρία στη συνέχιση της λειτουργίας της NCHZ. Για τον λόγο αυτό, η απόφαση για τη συνέχιση της λειτουργίας της NCHZ μετά τη λήξη ισχύος του νόμου δεν μπορεί να θεωρηθεί καταλογιστέα στο κράτος.

               (105)

               Αυτό δείχνει επίσης ότι η απόφαση των διαφόρων δημόσιων πιστωτών να υποστηρίξουν ενεργά τη συνέχιση της λειτουργίας της NCHZ κατά τη δεύτερη περίοδο ελήφθη ταυτόχρονα και υπό τις ίδιες συνθήκες (pari passu) με τις αποφάσεις των συγκρίσιμων ιδιωτών πιστωτών, πράγμα που σημαίνει ότι οι δημόσιοι πιστωτές ενήργησαν σύμφωνα με την αρχή του πιστωτή σε οικονομία της αγοράς.

               (106)

               Επιπλέον, και επικουρικώς, η Επιτροπή επαλήθευσε την οικονομική ανάλυση που εκπόνησε ο σύνδικος και η οποία διατέθηκε στους πιστωτές και το δικαστήριο τη συγκεκριμένη χρονική στιγμή. Η ανάλυση εντοπίζει ορισμένα πιθανά σενάρια και συγκρίνει τα έξοδα και τα έσοδα από την άποψη των πιστωτών της NCHZ. Ειδικότερα, η ανάλυση καταδεικνύει ότι η διακοπή της λειτουργίας της NCHZ θα οδηγούσε σε σημαντικό κόστος το οποίο υπερβαίνει συνολικά τα 48 εκατ. ευρώ. Το μεγαλύτερο μέρος του κόστους σχετιζόταν με το κλείσιμο και τον καθαρισμό του περιβάλλοντος των χώρων παραγωγής χημικών προϊόντων (γύρω στα 37,3 εκατ. ευρώ) και το κόστος προσωπικού (10,5 εκατ. ευρώ εφόσον πληρούνταν όλες οι νόμιμες υποχρεώσεις). Ταυτόχρονα, τα αναμενόμενα έσοδα από την πώληση μεμονωμένων στοιχείων ενεργητικού ήταν της τάξης των 47-52 εκατ. ευρώ (χωρίς να συνεκτιμηθεί το πρόσθετο κόστος της αποσυναρμολόγησης και μεταφοράς του εξοπλισμού).

               (107)

               Καθώς οι ληξιπρόθεσμες (δημόσιες και ιδιωτικές) υποχρεώσεις που δημιουργήθηκαν από τη λειτουργία κατά την πτωχευτική διαδικασία (16 εκατ. ευρώ τη συγκεκριμένη χρονική περίοδο) έτυχαν προτιμησιακής μεταχείρισης, δεν θα μπορούσε να ικανοποιηθεί ουδεμία από τις απαιτήσεις πριν από την πτώχευση. Ωστόσο, η ανάλυση εκτιμά ότι η πώληση της επιχείρησης σε συνεχή λειτουργία πιθανόν να απόφερε υψηλότερα έσοδα, εφόσον μέρος του τεχνολογικού εξοπλισμού θα υφίστατο ανεπανόρθωτες ζημίες σε περίπτωση διακοπής της λειτουργίας. Η ανάλυση αναφέρει επίσης ότι, παρά την αποτυχία του πρώτου διαγωνισμού, υπήρξαν ορισμένοι ενδιαφερόμενοι αγοραστές. Συνολικά, η ανάλυση καταλήγει στο συμπέρασμα ότι ήταν προς το συμφέρον των πιστωτών να συνεχιστεί η λειτουργία της NCHZ και να πωληθεί η δραστηριότητα σε συνθήκες δρώσας οικονομικής κατάστασης.

               (108)

               Η οικονομική ανάλυση του συνδίκου συνοδευόταν επίσης από ανάλυση που εκπόνησε η διαχείριση της NCHZ. Η συγκεκριμένη ανάλυση εκτίμησε την αναμενόμενη πραγματική αξία των περιουσιακών στοιχείων της εταιρείας σε περίπτωση διακοπής της λειτουργίας σε μόλις 15,5 εκατ. ευρώ, πράγμα που καθιστά τη διακοπή της δραστηριότητας της NCHZ ακόμα λιγότερο ελκυστική για τους πιστωτές. Επιπροσθέτως, η μελέτη υποστήριξε ότι η εταιρεία μπορούσε να πωληθεί επιτυχώς μετά την έκδοση ορισμένων μέτρων αναδιάρθρωσης· εφόσον ο νόμος καθιστούσε μάλλον δυσχερή την απόλυση προσωπικού, οι περικοπές προσωπικού εφαρμόστηκαν από την NCHZ μόνον μετά τη λήξη ισχύος του νόμου στην αρχή της δεύτερης περιόδου. Εν γένει, η μελέτη κατέληξε επίσης στο συμπέρασμα ότι οι πιστωτές θα ήταν σε καλύτερη θέση εάν η NCHZ πωλείτο σε συνθήκες δρώσας οικονομικής κατάστασης.

               (109)

               Η πρόταση για συνέχιση της λειτουργίας η οποία βασίστηκε στα συγκεκριμένα έγγραφα έγινε επομένως δεκτή από όλους τους πιστωτές, τόσο δημόσιους όσο και ιδιωτικούς. Η Επιτροπή επισημαίνει ότι οι οφειλές προς τουλάχιστον ορισμένους ιδιώτες πιστωτές αυξήθηκαν επίσης κατά την περίοδο της πτώχευσης, ανερχόμενες τελικά σε 11,5 εκατ. ευρώ.

               (110)

               Επιπλέον, η διεξοδική έρευνα κατέδειξε ότι μόνον δύο από τους τέσσερις δημόσιους πιστωτές που αντιπροσωπεύονταν στους φορείς των πιστωτών (το Ταμείο Εθνικής Περιουσίας, το Ταμείο Προστασίας του Περιβάλλοντος, η σλοβακική Τράπεζα Εγγυήσεων και Ανάπτυξης και ο Δήμος Nováky) ανησύχησαν άμεσα από την απειλή της περαιτέρω συσσώρευσης των οφειλών της NCHZ προς αυτούς κατά την περίοδο της συνέχισης της λειτουργίας. Οι συγκεκριμένοι πιστωτές ήταν το Ταμείο Προστασίας του Περιβάλλοντος, του οποίου οι πρόσθετες απαιτήσεις κατά τη δεύτερη περίοδο ήταν μόλις [100-500] χιλιάδες ευρώ, και ο Δήμος Nováky, του οποίου οι πρόσθετες ληξιπρόθεσμες απαιτήσεις κατά τη δεύτερη περίοδο ανέρχονταν σε [300-800] χιλιάδες ευρώ. Οι βασικοί δημόσιοι πιστωτές προς τους οποίους οφείλονταν τα ποσά αυξήθηκαν κατά την πτωχευτική διαδικασία, ιδίως οι εταιρείες προστασίας δημόσιας υγείας και της κοινωνικής ασφάλισης, δεν αντιπροσωπεύονταν σε κανέναν από τους οργανισμούς πιστωτών που αποφασίζουν για τη συνέχιση της λειτουργίας της NCHZ. Ως εκ τούτου, δεν είχαν τη δυνατότητα να επηρεάσουν άμεσα τη διαδικασία λήψης αποφάσεων και τοιουτοτρόπως δεν μπόρεσαν να αποτρέψουν τη συνέχιση της λειτουργίας της NCHZ. Οι συγκεκριμένοι δημόσιοι πιστωτές κατέβαλαν κάθε δυνατή προσπάθεια για την είσπραξη των οφειλών καταχωρίζοντας τις απαιτήσεις τους στον σύνδικο πτώχευσης και χρησιμοποιώντας όλους τους μηχανισμούς επιβολής που διατίθενται βάσει του πτωχευτικού νόμου.

               (111)

               Λαμβανομένων υπόψη των προαναφερομένων, η Επιτροπή εκτιμά ότι η συμπεριφορά των διαφόρων κρατικών οντοτήτων ήταν σύμφωνη με το κριτήριο του ιδιώτη πιστωτή.

               (112)

               Ως εκ τούτου, η Επιτροπή καταλήγει στο συμπέρασμα ότι η NCHZ δεν επωφελήθηκε από κάποιο πλεονέκτημα έναντι των ανταγωνιστών της το οποίο δεν θα το είχε λάβει υπό κανονικές συνθήκες της αγοράς κατά τη δεύτερη περίοδο όταν ο νόμος δεν εφαρμοζόταν πλέον και η NCHZ συνέχιζε τη λειτουργία της βάσει της απόφασης της επιτροπής πιστωτών.

         5.3.2.   Συμπέρασμα σχετικά με την παρουσία κρατικής ενίσχυσης

               (113)

               Εφόσον δεν πληρούνται τουλάχιστον δύο από τους σωρευτικούς όρους για τον ορισμό της κρατικής ενίσχυσης (δυνατότητα καταλογισμού στο κράτος και ύπαρξη οικονομικού πλεονεκτήματος), η Επιτροπή καταλήγει στο συμπέρασμα ότι η συνέχιση της λειτουργίας της NCHZ βάσει της απόφασης της επιτροπής πιστωτών δεν συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.

         5.4.   Παράνομη ενίσχυση

               (114)

               Η Επιτροπή επισημαίνει ότι, εφόσον η εφαρμογή του νόμου στην NCHZ συνιστά κρατική ενίσχυση, η εν λόγω ενίσχυση χορηγήθηκε κατά παράβαση των υποχρεώσεων κοινοποίησης και αναστολής («stand-still») που θεσπίσθηκαν με το άρθρο 108 παράγραφος 3 της ΣΛΕΕ. Τοιουτοτρόπως, η Επιτροπή επισημαίνει ότι η ενίσχυση που χορηγήθηκε στην NCHZ συνιστά παράνομη κρατική ενίσχυση.

         5.5.   Συμβιβάσιμο των μέτρων με την εσωτερική αγορά

               (115)

               Εφόσον το μέτρο που προσδιορίζεται ανωτέρω συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ, το συμβιβάσιμό του πρέπει να εκτιμηθεί υπό το πρίσμα των εξαιρέσεων που προβλέπονται στις παραγράφους 2 και 3 του συγκεκριμένου άρθρου.

               (116)

               Σύμφωνα με τη νομολογία του Δικαστηρίου, εναπόκειται στο κράτος μέλος να παραθέσει πιθανούς λόγους συμβιβάσιμου και να καταδείξει ότι πληρούνται οι όροι του συμβιβάσιμου (18). Οι σλοβακικές αρχές θεωρούν ότι τα μέτρα δεν συνιστούν κρατική ενίσχυση και δεν παραθέτουν πιθανούς λόγους βάσει των οποίων εκτιμάται το συμβιβάσιμο.

               (117)

               Η Επιτροπή εκτίμησε παρά ταύτα το κατά πόσο κάποιος από τους λόγους που αναφέρονται στη ΣΛΕΕ θα μπορούσε να εφαρμοστεί εκ πρώτης όψεως στα υπό αξιολόγηση μέτρα.

               (118)

               Εφόσον η NCHZ αποτελούσε αντικείμενο πτωχευτικής διαδικασίας το χρονικό διάστημα της χορήγησης των μέτρων, ήταν σαφώς μια προβληματική επιχείρηση κατά την έννοια των κοινοτικών κατευθυντήριων γραμμών όσον αφορά τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων («κατευθυντήριες γραμμές Δ&Α») (19).

               (119)

               Ως εκ τούτου, οποιαδήποτε εκτίμηση του συμβιβάσιμου της κρατικής ενίσχυσης με την εσωτερική αγορά θα πρέπει καταρχήν να πραγματοποιηθεί βάσει των κριτηρίων που αναφέρονται στις συγκεκριμένες κατευθυντήριες γραμμές.

               (120)

               Η Επιτροπή επισημαίνει ότι οι όροι για τη χορήγηση ενίσχυσης διάσωσης που προβλέπονται στο σημείο 3.1 των κατευθυντήριων γραμμών Δ&Α δεν φαίνεται να πληρούνται: ιδίως, τα μέτρα δεν συνιστούν ενισχύσεις ρευστότητας υπό μορφή εγγυήσεων δανείου ή δανείων και δεν συνοδεύονταν από τη δέσμευση της Σλοβακίας να κοινοποιήσει στην Επιτροπή ένα σχέδιο αναδιάρθρωσης ή ένα σχέδιο εκκαθάρισης κ.ο.κ.

               (121)

               Σε σχέση με τις ενισχύσεις αναδιάρθρωσης όπως ορίζεται στο σημείο 3.2 των κατευθυντήριων γραμμών Δ&Α, η Επιτροπή παρατηρεί ότι η Σλοβακία δεν κοινοποίησε κανένα από τα προαναφερόμενα μέτρα ως ενίσχυση αναδιάρθρωσης και δεν κατάφερε να καταδείξει ότι υπάρχει κάποιο από τα απαραίτητα στοιχεία ώστε τα εν λόγω μέτρα να χαρακτηριστούν ως ενισχύσεις (σχέδιο αναδιάρθρωσης, ίδια συνεισφορά, αντισταθμιστικά μέτρα κ.ο.κ.).

               (122)

               Το σημείο 34 των κατευθυντήριων γραμμών Δ&Α απαιτεί η χορήγηση της ενίσχυσης να εξαρτάται από την εφαρμογή σχεδίου αναδιάρθρωσης, το οποίο πρέπει να εγκρίνει η Επιτροπή σε όλες τις περιπτώσεις μεμονωμένης ενίσχυσης. Η ενίσχυση στην προκειμένη υπόθεση χορηγήθηκε χωρίς αξιόπιστο σχέδιο αναδιάρθρωσης το οποίο θα πληρούσε τους όρους των κατευθυντηρίων γραμμών Δ&Α. Αυτό και μόνο θα επαρκούσε για να αποκλειστεί το συμβιβάσιμο των μέτρων με την εσωτερική αγορά.

               (123)

               Επιπλέον, η Επιτροπή παρατηρεί ότι η Σλοβακία δεν κοινοποίησε στην Επιτροπή τυχόν γεγονότα που θα διασφάλιζαν τη συμμόρφωση προς τις απαραίτητες απαιτήσεις ώστε η ενίσχυση αναδιάρθρωσης να θεωρηθεί συμβιβάσιμη: αποκατάσταση της μακροπρόθεσμης βιωσιμότητας της NCHZ, αποδεκτά επίπεδα ίδιας συνεισφοράς, κατάλληλα αντισταθμιστικά μέτρα, κ.ο.κ.

               (124)

               Η Επιτροπή καταλήγει στο συμπέρασμα ότι το προαναφερόμενο μέτρο δεν είναι συμβιβάσιμο βάσει των κατευθυντήριων γραμμών Δ&Α και τοιουτοτρόπως συνιστά κρατική ενίσχυση που είναι μη συμβιβάσιμη με την εσωτερική αγορά.

         5.6.   Ανάκτηση της ενίσχυσης

               (125)

               Σύμφωνα με τη Συνθήκη και την πάγια νομολογία του Δικαστηρίου, η Επιτροπή είναι αρμόδια να αποφασίσει κατά πόσο το ενδιαφερόμενο κράτος μέλος πρέπει να καταργήσει ή να τροποποιήσει ενίσχυση εφόσον διαπιστωθεί ότι είναι ασυμβίβαστη με την εσωτερική αγορά (20). Από την πάγια νομολογία του Δικαστηρίου προκύπτει επίσης ότι η υποχρέωση για το κράτος μέλος να καταργήσει ενίσχυση την οποία η Επιτροπή θεωρεί ασυμβίβαστ με την εσωτερική αγορά αποσκοπεί στην επαναφορά στην προτέρα κατάσταση (21).

               (126)

               Στο πλαίσιο αυτό, το Δικαστήριο αποφάνθηκε ότι ο εν λόγω στόχος επιτυγχάνεται εφόσον ο δικαιούχος επιστρέψει τα ποσά που χορηγήθηκαν ως παράνομη ενίσχυση, χάνοντας με τον τρόπο αυτό το πλεονέκτημα που απολάμβανε στην αγορά σε σχέση με τους ανταγωνιστές του, και επανέρχονται τα πράγματα στην προ της καταβολής της ενίσχυσης κατάσταση (22).

               (127)

               Σύμφωνα με τη νομολογία, το άρθρο 14 παράγραφος 1 του κανονισμού (ΕΚ) αριθ. 659/1999 του Συμβουλίου προβλέπει ότι «σε περίπτωση αρνητικής απόφασης για υπόθεση παράνομων ενισχύσεων, η Επιτροπή αποφασίζει την εκ μέρους του οικείου κράτους μέλους λήψη όλων των αναγκαίων μέτρων για την ανάκτηση της ενίσχυσης από τον δικαιούχο […]» (23).

               (128)

               Επομένως, δεδομένου ότι κανένα από τα εν λόγω μέτρα δεν κοινοποιήθηκε στην Επιτροπή, κατά παράβαση του άρθρου 108 της Συνθήκης και θεωρούνται, συνεπώς, παράνομες και μη συμβιβάσιμες ενισχύσεις, θα πρέπει να ανακτηθούν προκειμένου να αποκατασταθεί η κατάσταση που υπήρχε στην αγορά πριν από τη χορήγησή τους. Η ανάκτηση θα πρέπει να έχει ως σημείο εκκίνησης τη στιγμή που χορηγήθηκε το πλεονέκτημα στον δικαιούχο, δηλαδή όταν η ενίσχυση τέθηκε στη διάθεσή του, ο οποίος επιβαρύνεται με τους τόκους ανάκτησης έως την πραγματική ανάκτηση της ενίσχυσης. Η ανάκτηση συνεκτιμά τα ποσά των ληξιπρόθεσμων οφειλών που συνιστούν κρατική ενίσχυση και τα οποία αποδεδειγμένα έχουν ήδη αποπληρωθεί από τα έσοδα της πώλησης των στοιχείων ενεργητικού της NCHZ.

               (129)

               Λαμβανομένης υπόψη της πώλησης της δραστηριότητας της NCHZ στη Via Chem Slovakia και στη Fortischem, η Επιτροπή θα εξετάσει πιθανή οικονομική συνέχεια μεταξύ αυτών των εταιρειών προκειμένου να αναλυθεί κατά πόσο η ανάκτηση της ενίσχυσης θα πρέπει ή όχι να επεκταθεί σε αυτές.

         5.7.   Οικονομική συνέχεια της NCHZ μέσω της πώλησης της δραστηριότητας

               (130)

               Όπως αναφέρθηκε, στην περίπτωση αρνητικής απόφασης της Επιτροπής όσον αφορά την ανάκτηση της μη συμβιβάσιμης ενίσχυσης σε μια επιχείρηση στο πλαίσιο των άρθρων 107 και 108 της ΣΛΕΕ, το οικείο κράτος μέλος πρέπει να ανακτήσει τη μη συμβιβάσιμη ενίσχυση. Η υποχρέωση ανάκτησης μπορεί να επεκταθεί σε μια νέα εταιρεία στην οποία η εν λόγω εταιρεία μεταβίβασε ή πώλησε μέρος των στοιχείων ενεργητικού της, όταν η συγκεκριμένη δομή μεταβίβασης ή πώλησης οδηγεί στο συμπέρασμα ότι υπάρχει οικονομική συνέχεια μεταξύ των εταιρειών (24).

               (131)

               Όσον αφορά τον σκοπό της συναλλαγής, η Επιτροπή επισημαίνει ότι, αν και δεν έχει άμεσες αποδείξεις ότι στόχος της συναλλαγής ήταν να παρακάμψει τις επιπτώσεις ενδεχόμενης απόφασης ανάκτησης, κατέστησε όμως σαφές στις σλοβακικές αρχές ότι η Επιτροπή είχε διερευνήσει προκαταρκτικά καταγγελία κατά της NCHZ από τις 17 Οκτωβρίου 2011 (βλέπε αιτιολογική σκέψη(2)) και υπήρχε η υφιστάμενη απαίτηση για την καταβολή του προστίμου για καρτέλ ύψους 19,6 εκατ. ευρώ που επιβλήθηκε στην NCHZ με απόφαση της 22ας Ιουλίου 2009 (βλέπε αιτιολογική σκέψη (12)).

               (132)

               Σύμφωνα με την απόφαση στην υπόθεση Italy και SIM 2 κατά Επιτροπής
                   (25), την οποία η Επιτροπή χρησιμοποίησε ως βάση για τις αποφάσεις της σχετικά με τις εταιρείες Olympic Airlines, Alitalia και SERNAM (26), η αξιολόγηση της οικονομικής συνέχειας μεταξύ του δικαιούχου της ενίσχυσης και της επιχείρησης στην οποία διαβιβάστηκαν βασίζεται σε ένα σύνολο δεικτών. Μπορεί να ληφθούν υπόψη οι ακόλουθοι παράγοντες: η τιμή πώλησης που αντιστοιχεί σε αγοραία τιμή ή όχι, το πεδίο των πωληθέντων στοιχείων ενεργητικού (στοιχεία ενεργητικού και υποχρεώσεις, διατήρηση του εργατικού δυναμικού, τα στοιχεία ενεργητικού συνολικά), η ταυτότητα του/των αγοραστή/ών, η χρονική στιγμή της πώλησης (μετά την έναρξη της προκαταρκτικής αξιολόγησης, την επίσημη διαδικασία έρευνας ή τη λήψη της τελικής απόφασης) και η οικονομική λογική της πράξης. Αυτό το σύνολο δεικτών επιβεβαιώθηκε από το Δικαστήριο στην απόφασή του της of 28ης Μαρτίου 2012 στην απόφαση Ryanair κατά Επιτροπής, που επιβεβαίωσε την απόφαση για την Alitalia (27).

               (133)

               Λαμβανομένης υπόψη της πώλησης της δραστηριότητας της NCHZ στη Via Chem Slovakia, και στη συνέχεια στη Fortischem, η Επιτροπή θα αναλύσει τοιουτοτρόπως, βάσει των προαναφερομένων κριτηρίων, το κατά πόσο υπάρχει οικονομική συνέχεια μεταξύ της NCHZ και της τελικά εξαγορασθείσας δραστηριότητας την οποία επί του παρόντος ασκεί η Fortischem.

               (134)

               Η Επιτροπή εκτιμά ότι δεν ενδείκνυται η ξεχωριστή ανάλυση της οικονομικής συνέχειας των δύο συναλλαγών που οδηγεί στην εξαγορά των επιχειρηματικών δραστηριοτήτων από τη Fortischem, δηλαδή πρώτον η πώληση στη Via Chem Slovakia και κατόπιν η πώληση στη Fortischem. Η Via Chem Slovakia πώλησε τη δραστηριότητα στη Fortischem στη δεύτερη συναλλαγή την 1η Αυγούστου 2012, δηλαδή μόλις μία ημέρα μετά την περάτωση της πρώτης συναλλαγής. Ως εκ τούτου, η Via Chem Slovakia ουδέποτε ανέλαβε τη διαχείριση και την άσκηση των επιχειρηματικών δραστηριοτήτων της NCHZ που εξαγόρασε.

               (135)

               Η Επιτροπή αναγνωρίζει ότι το πεδίο των δύο συναλλαγών δεν είναι ακριβώς το ίδιο, εφόσον η Via Chem Slovakia διατήρησε την ιδιοκτησία ακίνητης περιουσίας (κτίρια και γεωτεμάχια). Ωστόσο, είναι προφανές από τις πληροφορίες που διαβιβάστηκαν ότι όλες οι οικονομικές δραστηριότητες της NCHZ που εξαγοράστηκαν από τη Via Chem Slovakia διαβιβάστηκαν άμεσα στη Fortischem. Με μόνη εξαίρεση την ακίνητη περιουσία, η Fortischem ανέκτησε από τη Via Chem Slovakia όλα τα στοιχεία ενεργητικού και τα δικαιώματα σχετικά με την παραγωγή χημικών προϊόντων (μηχανές και εξοπλισμός παραγωγής, συμβάσεις κ.λπ.) καθώς και υποχρεώσεις που σχετίζονταν με την παραγωγή χημικών προϊόντων (συμπεριλαμβανομένων όλων των συμβάσεων εργασίας). Η ακίνητη περιουσία που δεν πωλήθηκε στη Fortischem αλλά ήταν απαραίτητη για τη συνέχιση των οικονομικών δραστηριοτήτων της NCHZ διατέθηκε στη Fortischem βάσει σύμβασης μίσθωσης. Ως εκ τούτου, η Επιτροπή θα αναλύσει άμεσα κατά πόσο υπάρχει οικονομική συνέχεια μεταξύ της NCHZ και των επιχειρηματικών δραστηριοτήτων της που εξαγόρασε η Fortischem. Τα ειδικά χαρακτηριστικά των δύο συναλλαγών θα συνεκτιμηθούν στο βαθμό που σχετίζονται με τη συγκεκριμένη αξιολόγηση.

         5.7.1.   Τιμή πώλησης

               (136)

               Στην απόφασή της να κινήσει την επίσημη διαδικασία έρευνας η Επιτροπή εξέφρασε αμφιβολίες ως προς το κατά πόσο η τιμή των 2,2 εκατ. ευρώ για τα περιουσιακά στοιχεία της εταιρείας που κατέβαλε η Via Chem Slovakia, ο πλειοδότης, αντιπροσώπευε αγοραία τιμή.

               (137)

               Ο διαγωνισμός προκηρύχθηκε υπό όρους που πιθανόν να μείωσαν την αξία των στοιχείων ενεργητικού. Σύμφωνα με τους όρους του διαγωνισμού οι δυνητικοί υποψήφιοι μπορούσαν να επιλέξουν να υποβάλουν την προσφορά τους με ή χωρίς την ανάληψη των «Δεσμεύσεων του εκδοχέα» (για λεπτομέρειες βλέπε αιτιολογικές σκέψεις (17) και (18)).

               (138)

               Οι κανόνες του διαγωνισμού όριζαν ότι, εάν η υψηλότερη προσφορά προερχόταν από υποψήφιο που επέλεξε να μην αναλάβει τις υποχρεώσεις, ο πλειοδότης που αναλαμβάνει αυτές τις υποχρεώσεις θα είχε την ευκαιρία να προσαρμόσει την υψηλότερη προσφορά. Η Επιτροπή εκτιμά ότι η συγκεκριμένη δυνατότητα για έναν υποψήφιο να αυξήσει την προσφορά του μετά την υποβολή όλων των προσφορών είναι πιθανόν να αποθαρρύνει δυνητικούς συμμετέχοντες και/ή έχει αρνητικό αντίκτυπο στις υποβληθείσες προσφορές.

               (139)

               Στην πραγματικότητα, ένα από τα στοιχεία που διασφαλίζουν ότι επιτυγχάνεται η υψηλότερη τιμή σε διαγωνισμό είναι η αβεβαιότητα όσον αφορά τις τιμές που προσφέρουν οι άλλοι υποψήφιοι. Εάν ο υποψήφιος που υποβάλλει προσφορά με ανάληψη υποχρεώσεων γνωρίζει ότι η προσφορά πρέπει απλώς να είναι η υψηλότερη μεταξύ των προσφορών με ανάληψη υποχρεώσεων και ότι θα είναι σε θέση να συνδυάσει την προσφορά του με εκείνη του πλειοδότη που δεν αναλαμβάνει τις υποχρεώσεις, μπορεί κάλλιστα να υποβάλει χαμηλότερη προσφορά από ό,τι αν δεν προβλεπόταν στους όρους του διαγωνισμού η δυνατότητα του συνδυασμού.

               (140)

               Επιπροσθέτως, αυτός ο όρος μπορούσε να αποθαρρύνει υποψήφιους που δεν επιθυμούν να υποβάλουν προσφορά με ανάληψη υποχρεώσεων επειδή γνωρίζουν ότι, ακόμα και αν η προσφορά τους είναι η υψηλότερη, μπορεί να απορριφθεί επειδή ένας άλλος αγοραστής που είναι έτοιμος να αναλάβει τις υποχρεώσεις μπορεί να αυξήσει την προσφορά του. Εάν συμβεί αυτό, ο υποψήφιος που δεν αναλαμβάνει τις υποχρεώσεις δεν έχει τη δυνατότητα να υποβάλει νέα προσφορά και να προσφέρει υψηλότερη τιμή εξαγοράς.

               (141)

               Λαμβανομένων υπόψη των προαναφερομένων, οι όροι του διαγωνισμού φαίνεται να δίνουν προτεραιότητα σε υποψήφιους που αναλαμβάνουν τις υποχρεώσεις, εφόσον εάν δύο υποψήφιοι προσφέρουν την ίδια τιμή, ένας με ανάληψη υποχρεώσεων και ένας χωρίς, η προσφορά με την ανάληψη υποχρεώσεων προτιμάται έναντι της άλλης. Αυτό θα θεωρείτο ένδειξη ότι η τιμή που θα μπορούσε να επιτευχθεί χωρίς την ανάληψη των υποχρεώσεων μπορούσε δυνητικά να είναι υψηλότερη από την τιμή που πρόσφερε ο πλειοδότης. Εύλογα εικάζεται ότι η υποχρέωση εκπλήρωσης των υποχρεώσεων έχει χρηματοοικονομικές επιπτώσεις για τον αγοραστή τις οποίες λαμβάνει υπόψη κατά την υποβολή της προσφοράς του. Χωρίς την ανάληψη υποχρεώσεων, η τιμή που προσφέρεται από τον συγκεκριμένο αγοραστή θα ήταν τοιουτοτρόπως πιθανόν υψηλότερη.

               (142)

               Η Σλοβακία υποστηρίζει ότι ακόμα κι αν ένας υποψήφιος αποδεχόταν την ανάληψη υποχρεώσεων δεν μπορούσε να είναι σίγουρος ότι δεν θα υπήρχε άλλος υποψήφιος που αναλαμβάνει τις υποχρεώσεις με δυνητικά υψηλότερη προσφορά. Ωστόσο, αυτό δεν υποστηρίζει το γεγονός ότι υποψήφιοι που δεν ανέλαβαν υποχρεώσεις έτυχαν εν γένει λιγότερο ευνοϊκής μεταχείρισης από υποψήφιους που ανέλαβαν υποχρεώσεις, και ότι δυνητικοί υποψήφιοι που δεν επιθυμούν να αναλάβουν τις υποχρεώσεις θα μπορούσαν τοιουτοτρόπως να έχουν αποθαρρυνθεί να συμμετάσχουν.

               (143)

               Η Σλοβακία υποστηρίζει επίσης ότι, λαμβανομένου υπόψη του συνολικού όγκου των υποχρεώσεων, που υπερέβησαν τα 11 εκατ. ευρώ, ήταν άκρως απίθανο ο οποιοσδήποτε υποψήφιος να αναλάμβανε αυτές τις υποχρεώσεις. Ισχυρίζεται ότι, λαμβανομένης ιδίως υπόψη της τιμής των μόλις 2 εκατ. ευρώ που προσφέρθηκαν κατά τον πρώτο διαγωνισμό, ουδείς λογικός συμμετέχων στον διαγωνισμό θα αναλάμβανε υποχρεώσεις με τέτοιες χρηματοοικονομικές επιπτώσεις. Στην πραγματικότητα, οι υποχρεώσεις περιλαμβάνουν επενδύσεις τουλάχιστον 11 εκατ. ευρώ. Ωστόσο, η επένδυση προορίζεται για τη χρηματοδότηση μέτρων που διασφαλίζουν τη συμμόρφωση με τους ισχύοντες κανόνες για την προστασία του περιβάλλοντος που απαιτούνται για τη συνέχιση της παραγωγής χημικών προϊόντων. Οποιοσδήποτε υποψήφιος που επιθυμεί να συνεχίσει την παραγωγή χημικών προϊόντων θα έπρεπε να προβεί σε μια τέτοια επένδυση και το συγκεκριμένο ποσό θα έπρεπε τοιουτοτρόπως να συνεκτιμηθεί επίσης από υποψήφιους που δεν αναλαμβάνουν τις υποχρεώσεις. Ενώ οι άλλες δύο υποχρεώσεις (που αναφέρονται στην αιτιολογική σκέψη (17)) είχαν δυνητική επίπτωση στην τιμή, ένας αγοραστής που σχεδιάζει να διατηρήσει ή ακόμα και να επεκτείνει τις δραστηριότητες της NCHZ δεν θα θεωρούσε τις συγκεκριμένες υποχρεώσεις υπερβολικά επαχθείς, λαμβάνοντας υπόψη το πλεονέκτημα που παρέχει ο διαγωνισμός σε υποψήφιους με υποχρεώσεις. Ως εκ τούτου, το ενδεχόμενο μιας προσφοράς με ανάληψη των υποχρεώσεων δεν μπορεί να αγνοείται ως «άκρως απίθανο» και αυτή η πιθανότητα μπορούσε επομένως να επηρεάσει την τιμή που προσφερόταν στον διαγωνισμό.

               (144)

               Αν και τελικά καμιά προσφορά με ανάληψη υποχρεώσεων δεν έγινε δεκτή, οι όροι δεν επέτρεψαν τη συμπερίληψη του υψηλότερου δυνατού αριθμού υποψηφίων που ανταγωνίζονται μεταξύ τους υποβάλλοντας τις βέλτιστες προσφορές τους, πράγμα που αποτελεί προϋπόθεση για πώληση στην υψηλότερη δυνατή αγοραία τιμή.

               (145)

               Επιπλέον, η πώληση οργανώθηκε ως πώληση ολόκληρης της δραστηριότητας σε συνθήκες δρώσας οικονομικής κατάστασης, δηλαδή με όλα τα στοιχεία ενεργητικού αθροιζόμενα και κανείς υποψήφιος δεν μπορούσε να αγοράσει κάποιο στοιχείο ενεργητικού ξεχωριστά. Αυτό απέκλεισε τη δυνατότητα μεγιστοποίησης της τελικής τιμής μέσω υποβολής προσφορών για επιμέρους τομείς των δραστηριοτήτων της NCHZ (αποφεύγοντας ή περιορίζοντας παράλληλα δυνητικές δυσκολίες που απορρέουν από την πιθανή διακοπή της λειτουργίας). Η Επιτροπή παρατηρεί ότι τα έγγραφα που υπέβαλαν οι σλοβακικές αρχές δείχνουν ότι υπήρχαν δυνητικοί υποψήφιοι που ενδιαφέρονταν για την εξαγορά ορισμένων μόνο μερών της δραστηριότητας της NCHZ (για παράδειγμα, η bluO Epsilon Limited ενδιαφερόταν για την εξαγορά μόνο των εγκαταστάσεων παραγωγής ανθρακασβεστίου). Ως εκ τούτου, δεν μπορεί να αποκλειστεί ότι η πώληση επιμέρους τομέων της δραστηριότητας της NCHZ δεν θα οδηγούσε σε υψηλότερη συνολική τιμή πώλησης.

               (146)

               Όσον αφορά την πώληση από τη Via Chem Slovakia στη Fortischem, υπήρξε συναλλαγή μεταξύ δύο ιδιωτών ενδιαφερόμενων χωρίς να οργανωθεί διαγωνισμός. Η τιμή αποτέλεσε απλώς αντικείμενο διαπραγμάτευσης μεταξύ των δύο ιδιωτών ενδιαφερόμενων χωρίς καμία δυνατότητα για άλλους ενδιαφερόμενους να προσφέρουν υψηλότερη τιμή. Ως εκ τούτου, οι αμφιβολίες ως προς το κατά πόσο η τιμή που κατέβαλε η Via Chem Slovakia αντιστοιχούσε σε αγοραία τιμή σχετίζονται επίσης με την τιμή που κατέβαλε η Fortischem.

               (147)

               Λαμβανομένων υπόψη των προαναφερομένων, πιθανολογείται ότι τα στοιχεία ενεργητικού της NCHZ δεν πωλήθηκαν κατά τρόπο που διασφάλισε τη μεγιστοποίηση των εσόδων για τη μεταβιβασθείσα δραστηριότητα.

               (148)

               Λαμβανομένων υπόψη των προαναφερομένων, η Επιτροπή καταλήγει στο συμπέρασμα ότι η τιμή που κατέβαλε η Via Chem Slovakia για τη δραστηριότητα της NCHZ πιθανόν να μην ήταν μια πραγματική αγοραία τιμή, καθώς οι όροι του διαγωνισμού όπως και το γεγονός ότι οι υποψήφιοι έπρεπε να υποβάλουν προσφορές για όλα τα στοιχεία ενεργητικού αθροιζόμενα είχαν αντίκτυπο στην τιμή.

         5.7.2.   Πεδίο της συναλλαγής

               (149)

               Προκειμένου να αποφεύγεται η οικονομική συνέχεια, τα στοιχεία ενεργητικού και τα λοιπά στοιχεία της μεταβιβαζόμενης δραστηριότητας αντιπροσωπεύουν απλώς ένα μέρος της προηγούμενης εταιρείας ή των δραστηριοτήτων της. Όσο μεγαλύτερο είναι το μέρος της αρχικής δραστηριότητας που μεταβιβάζεται σε μια νέα οντότητα, τόσο πιθανότερο είναι η οικονομική δραστηριότητα που σχετίζεται με αυτά τα στοιχεία ενεργητικού να συνεχίσει να επωφελείται από την ασυμβίβαστη ενίσχυση.

               (150)

               Αν και η Σλοβακία ισχυρίζεται ότι η πώληση ήταν «συμφωνία εκχώρησης», οι όροι της πώλησης δείχνουν στην πραγματικότητα ότι η εταιρεία πωλήθηκε σε συνθήκες δρώσας οικονομικής κατάστασης. Όπως προαναφέρθηκε στην αιτιολογική σκέψη (19), όλα τα στοιχεία του ενεργητικού και τουλάχιστον μέρος των μεταβιβασθεισών υποχρεώσεων πωλήθηκαν στον νέο ιδιοκτήτη.

               (151)

               Η πώληση της NCHZ στη Via Chem Slovakia εγκρίθηκε από τη σλοβακική αρχή ανταγωνισμού στις 19 Ιουλίου 2012. Από την απόφαση αυτή καθίσταται σαφές ότι ολόκληρη η δραστηριότητα της NCHZ, σε συνθήκες δρώσας οικονομικής κατάστασης, αποτέλεσε το αντικείμενο της κοινοποιηθείσας συγχώνευσης και τοιουτοτρόπως της πώλησης (28).

               (152)

               Το πεδίο δραστηριότητας της επιχείρησης που εξαγοράστηκε από τη Fortischem παραμένει το ίδιο με το προηγούμενο πεδίο των δραστηριοτήτων της NCHZ. Αυτό καταδεικνύεται από σύγκριση του προγράμματος παραγωγής της NCHZ στο αρχικό στάδιο της πτωχευτικής διαδικασίας (29) με το τρέχον πρόγραμμα παραγωγής σύμφωνα με τον ιστότοπο της Fortischem (30). Σε αμφότερες τις περιπτώσεις, οι βασικοί τομείς δραστηριότητας της NCHZ και της Fortischem αντίστοιχα συνίστανται από ανόργανα (ηλεκτρολυτικά) χημικά προϊόντα, μεταξύ άλλων ανθρακασβέστιο, οργανικά χημικά προϊόντα, πολυμερή και προϊόντα επεξεργασίας PVC. Και τα 14 βασικά προϊόντα από αυτούς τους τομείς παραγωγής, που αντιπροσώπευαν το 99 % των εσόδων NCHZ το 2008 (31), παράγονται επίσης από τη Fortischem. Τα έσοδα που προέκυψαν από τα προαναφερόμενα προϊόντα που πωλήθηκαν από τη Fortischem ανήλθαν συνολικά σε 161,3 εκατ. ευρώ το 2013 (32). Τα έσοδα αυτά είναι συγκρίσιμα με τα έσοδα της NCHZ της τάξης των 150-160 εκατ. κατά την πτωχευτική διαδικασία (33). Ως εκ τούτου, τόσο το πρόγραμμα παραγωγής όσο και τα έσοδα της μεταβιβασθείσας δραστηριότητας παρέμειναν τα ίδια όπως τα αντίστοιχα της NCHZ. Άνω του 95 % των 1 412 εργαζομένων της NCHZ μεταφέρθηκαν επίσης στη Fortischem. Οι εργαζόμενοι δεν απολύθηκαν και στη συνέχεια επαναπροσλήφθηκαν από τη Fortischem, αλλά οι συμβάσεις εργασίας τους μεταβιβάστηκαν απλώς στη Fortischem.

               (153)

               Η Σλοβακία υποστηρίζει ότι λιγότερο από το 60 % της δραστηριότητας μεταβιβάστηκε, ιδίως διότι συμπεριλήφθηκε η μη ακίνητη περιουσία. Ωστόσο, όπως εξηγήθηκε ανωτέρω (βλέπε αιτιολογική σκέψη (134)), η Fortischem μισθώνει την ακίνητη περιουσία (γεωτεμάχια και κτίρια) που είναι αναγκαία για την παραγωγή χημικών προϊόντων από τη Via Chem Slovakia. Εκτός από την ακίνητη περιουσία, όλα τα λοιπά στοιχεία ενεργητικού, δικαιώματα και υποχρεώσεις που σχετίζονται με τη μεταβιβασθείσα δραστηριότητα αναλήφθηκαν από τη Fortischem. Τοιουτοτρόπως η Fortischem ασκεί τις δραστηριότητες της NCHZ και συνεχίζει με το ίδιο χαρτοφυλάκιο προϊόντων.

               (154)

               Επιπλέον, η Fortischem διατήρησε επίσης την υπάρχουσα διαχείριση της NCHZ. Για παράδειγμα, ο διευθύνων σύμβουλος της NCHZ πριν από τη μεταβίβαση της δραστηριότητας έγινε πρόεδρος του διοικητικού συμβουλίου της Fortischem.

               (155)

               Κατά τη χρονική στιγμή της εξαγοράς της δραστηριότητας της NCHZ, η Fortischem ανακοίνωσε δημόσια στον τύπο ότι δεν σχεδίαζε τυχόν μείζονες μεταβολές όσον αφορά το προσωπικό ή την παραγωγή και ότι θα διατηρούσε την υφιστάμενη διαχείριση (34).

               (156)

               Ως εκ τούτου, όσον αφορά το πεδίο της συναλλαγής, η Fortischem ανέλαβε ουσιαστικά όλες τις οικονομικές δραστηριότητες της NCHZ, από κοινού με όλα τα συναφή στοιχεία ενεργητικού, δικαιώματα και υποχρεώσεις. Το γεγονός ότι μέρος των στοιχείων ενεργητικού χρησιμοποιούνται βάσει σύμβασης μίσθωσης παρά άμεσης ιδιοκτησίας δεν αλλάζει το γεγονός ότι η Fortischem συνεχίζει απλώς τις οικονομικές δραστηριότητες της NCHZ στο ίδιο πεδίο όπως πριν από τη συναλλαγή.

               (157)

               Επιπλέον, οι δύο ενδιαφερόμενοι που υπέβαλαν παρατηρήσεις ισχυρίστηκαν επίσης ότι η Fortischem συνεχίζει να συμπεριφέρεται κατά τον ίδιο τρόπο με την NCHZ, προσφέροντας το ίδιο χαρτοφυλάκιο προϊόντων στις ίδιες γεωγραφικές αγορές και ότι η μόνη εμφανής μεταβολή είναι η αλλαγή επωνυμίας.

               (158)

               Ως εκ τούτου, η Fortischem συνεχίζει τη δραστηριότητα της NCHZ χωρίς τυχόν μείζονες αλλαγές στην εμπορική, στη συναφή με το προσωπικό ή την παραγωγή πολιτική.

         5.7.3.   Ταυτότητα των ιδιοκτητών

               (159)

               Εάν οι ιδιοκτήτες μιας εξαγορασθείσας εταιρείας είναι οι ίδιοι με εκείνους της πωληθείσας εταιρείας, αυτό θα μπορούσε να αποτελεί ισχυρή ένδειξη οικονομικής συνέχειας.

               (160)

               Στην παρούσα υπόθεση, η Επιτροπή δεν ήταν σε θέση να συλλέξει τυχόν αποδεικτικά στοιχεία που θα επιβεβαίωναν τους ισχυρισμούς του καταγγέλλοντος ότι υπάρχουν δεσμοί μεταξύ των αρχικών και των νέων τελικών ιδιοκτητών της δραστηριότητας της NCHZ. Καίτοι οι άμεσοι ιδιοκτήτες είναι διαφορετικοί, δεν είναι δυνατόν να επαληθευθεί από ανεξάρτητες και αξιόπιστες πηγές ποιοι είναι οι πραγματικοί ιδιοκτήτες πίσω από κάποιες άμεσες ή έμμεσες μητρικές εταιρείες που εδρεύουν στην Κύπρο.

               (161)

               Ωστόσο, οι σλοβακικές αρχές έλαβαν υπεύθυνες δηλώσεις από την Energochemica, την παρούσα μητρική εταιρεία της Fortischem, στις οποίες δηλώνεται ότι οι ιδιοκτήτες της Fortischem επ' ουδενί σχετίζονται με τους πρώην ιδιοκτήτες της NCHZ.

               (162)

               Ελλείψει απόδειξης περί του αντιθέτου, η Επιτροπή εικάζει ότι δεν υπάρχουν δεσμοί μεταξύ των αρχικών και των νέων ιδιοκτητών της δραστηριότητας της NCHZ που μεταβιβάστηκε Fortischem.

         5.7.4.   Χρονική στιγμή της πώλησης

               (163)

               Η πώληση πραγματοποιήθηκε αφού η Επιτροπή είχε κινήσει την προκαταρκτική έρευνα της καταγγελίας και διαβίβασε την καταγγελία στο κράτος για την υποβολή παρατηρήσεων. Ως εκ τούτου, τουλάχιστον το σλοβακικό κράτος ενημερώθηκε ότι υπήρχε πιθανότητα τα εν λόγω μέτρα να συνιστούν ενδεχομένως παράνομη και ασυμβίβαστη ενίσχυση η οποία θα έπρεπε να ανακτηθεί.

         5.7.5.   Οικονομική λογική της πράξης

               (164)

               Ο σκοπός του κριτηρίου της οικονομικής λογικής είναι να επαληθεύσει εάν ο αγοραστής των περιουσιακών στοιχείων τα χρησιμοποιεί κατά τον ίδιο τρόπο με τον πωλητή ή, αντιθέτως, εάν ενσωματώνει τα στοιχεία ενεργητικού στην ίδια εμπορική στρατηγική του και τοιουτοτρόπως υλοποιεί συνέργειες που δικαιολογούν το ενδιαφέρον του για την απόκτηση αυτών των στοιχείων ενεργητικού.

               (165)

               Η εξαγορά από τη Fortischem περιλάμβανε ολόκληρο το τμήμα χημικών προϊόντων της NCHZ, δηλαδή το κύριο μέρος της δραστηριότητας της NCHZ σε συνθήκες δρώσας οικονομικής κατάστασης, από κοινού με πλέον του 95 % των εργαζομένων και των συναφών δικαιωμάτων και υποχρεώσεων. Όπως καταδείχθηκε ανωτέρω, το χαρτοφυλάκιο παραγωγής και το πεδίο δραστηριοτήτων της Fortischem είναι πανομοιότυπα με εκείνα της NCHZ.

               (166)

               Η Fortischem ανακοίνωσε δημόσια στον Τύπο ότι δεν σχεδίαζε τυχόν μείζονες αλλαγές στον τρόπο λειτουργίας της επιχειρηματικής δραστηριότητας της NCHZ και στο πεδίο των δραστηριοτήτων της (35). Ακόμα και αν η Fortischem αποτελεί μέρος ενός ευρύτερου ομίλου εταιρειών, όμιλος Energochemica, δεν φαίνεται να υπάρχουν τυχόν μείζονες επιπτώσεις συνέργειας με άλλα μέλη του ομίλου. Ακόμα και αν ορισμένα από αυτά δραστηριοποιούνται επίσης στη χημική βιομηχανία, ο τομέας της δραστηριότητάς τους διαφέρει (σταθεροποιητές φωτός, φαινολικές ρητίνες, απορρυπαντικά κ.λπ.), και επομένως δεν φαίνεται να υπάρχει ισχυρή σύνδεση με τις δραστηριότητες της Fortischem.

               (167)

               Ως εκ τούτου, δεν υπήρξε καμία αλλαγή στην εμπορική στρατηγική και η Fortischem χρησιμοποιεί απλώς τα στοιχεία ενεργητικού κατά τον ίδιο τρόπο με τον πωλητή.

         5.7.6.   Συμπέρασμα σχετικά με την οικονομική συνέχεια μεταξύ της NCHZ και των οικονομικών δραστηριοτήτων που εξαγοράστηκαν και των οποίων την άσκησηανέλαβε η Fortischem

               (168)

               Συνολικά, φαίνεται ότι οι μόνες αλλαγές αφορούν την επωνυμία της εταιρείας και της νομικής οντότητας στην οποία ανήκει. Το άρθρο 1 παράγραφος 2 των όρων του διαγωνισμού ορίζει ότι η NCHZ πρόκειται να πωληθεί εξ ολοκλήρου ως ένα σύνολο υλικών και άυλων στοιχείων ενεργητικού από κοινού με το προσωπικό της. Το άρθρο 3 παράγραφος 1 της συμφωνίας πώλησης μεταξύ της Via Chem Slovakia και της NCHZ της 16ης Ιανουαρίου 2012 αναφέρει ότι «η λειτουργούσα επιχείρηση που μεταβιβάστηκε σύμφωνα με την παρούσα συμφωνία περιλαμβάνει το σύνολο της ακίνητης και κινητής περιουσίας, άλλα δικαιώματα και αξίες ακινήτων που: (i) εξυπηρετούν τη λειτουργία σε συνθήκες δρώσας οικονομικής κατάστασης και, λόγω της φύσης τους, σκοπεύουν να εξυπηρετήσουν τον συγκεκριμένο σκοπό, και (ii) για τον καθορισμένο χρόνο ανήκουν στον πωλητή». Επιπροσθέτως, ο αγοραστής συνεχίζει το χαρτοφυλάκιο παραγωγής και εμπορικής πολιτικής της NCHZ. Τέλος, η καταβληθείσα τιμή για τη δραστηριότητα της NCHZ πιθανόν να μην συνιστά αγοραία τιμή.

               (169)

               Ως εκ τούτου, η Επιτροπή καταλήγει στο συμπέρασμα ότι υπάρχει οικονομική συνέχεια μεταξύ της μεταξύ της NCHZ και της Fortischem.

               (170)

               Ως συνέπεια των προαναφερομένων, η Επιτροπή είναι της άποψης ότι το πλεονέκτημα που χορήγησε η Σλοβακία στην NCHZ συνιστά παράνομη και ασυμβίβαστη κρατική ενίσχυση, και ότι η ανάκτηση της ασυμβίβαστης κρατικής ενίσχυσης που χορηγήθηκε στην NCHZ πρέπει να επεκταθεί επίσης στον νέο ιδιοκτήτη της δραστηριότητας. Με τη συνεχή λειτουργική παρουσία της στην αγορά, η Fortischem συνεχίζει να επωφελείται από την κρατική ενίσχυση που εισπράχθηκε για τις οικονομικές δραστηριότητες της NCHZ και συνεχίζει να στρεβλώνει την αγορά.

         6.   ΣΥΜΠΕΡΑΣΜΑ

               (171)

               Η Επιτροπή καταλήγει στο συμπέρασμα ότι η απόφαση της σλοβακικής κυβέρνησης να κηρύξει την NCHZ στρατηγική εταιρεία βάσει του νόμου, προστατεύοντάς την από την κανονική εφαρμογή του πτωχευτικού νόμου, συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης.

               (172)

               Η Επιτροπή διαπιστώνει επίσης ότι η εν λόγω ενίσχυση χορηγήθηκε παράνομα κατά παράβαση της υποχρέωσης κοινοποίησης και της υποχρέωσης αναστολής που προβλέπεται από το άρθρο 108 παράγραφος 3 της Συνθήκης για λειτουργία της Ευρωπαϊκής Ένωσης.

               (173)

               Τέλος, η Επιτροπή καταλήγει ότι η εν λόγω ενίσχυση είναι ασυμβίβαστη με την εσωτερική αγορά, διότι δεν πληρούνταν οι σχετικοί όροι των κατευθυντήριων γραμμών διάσωσης και αναδιάρθρωσης και δεν προσδιορίστηκαν άλλοι λόγοι συμβιβάσιμου.

               (174)

               Η παρούσα ενίσχυση πρέπει να ανακτηθεί από την NCHZ και η εντολή ανάκτησης θα πρέπει να επεκταθεί και στη Fortischem, που έχει σχέση οικονομικής συνέχειας με την NCHZ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κρατική ενίσχυση ύψους 4 783 424,10 ευρώ που χορηγήθηκε στην NCHZ μέσω της ανάδειξής της σε στρατηγική εταιρεία σύμφωνα με τον νόμο περί εταιρειών στρατηγικής σημασίας, με αποτέλεσμα την προστασία της από την κανονική εφαρμογή του πτωχευτικού νόμου, εφαρμόστηκε παράνομα από τη Σλοβακία κατά παράβαση του άρθρου 108 παράγραφος 3 της Συνθήκης για τη λειτουργία της Ευρωπαϊκής Ένωσης και είναι ασυμβίβαστη με την εσωτερική αγορά.
   Άρθρο 2
   Η απόφαση για τη συνέχιση της λειτουργίας της NCHZ μετά τη λήξη ισχύος του νόμου με βάση την απόφαση της επιτροπής πιστωτών δεν συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
   Άρθρο 3
   1.   Η Σλοβακία ανακτά την αναφερόμενη στο άρθρο 1 ασυμβίβαστη ενίσχυση από τη δικαιούχο εταιρεία NCHZ.
   2.   Λαμβανομένης υπόψη της οικονομικής συνέχειας μεταξύ της NCHZ και της Fortischem, η υποχρέωση επιστροφής της ενίσχυσης θα πρέπει επίσης να επεκταθεί στη Fortischem.
   3.   Το προς ανάκτηση ποσό φέρει τόκους από την ημερομηνία που τέθηκε στη διάθεση της NCHZ έως ότου ανακτηθεί πλήρως.
   4.   Οι τόκοι υπολογίζονται με τη μέθοδο του ανατοκισμού βάσει του κεφαλαίου V του κανονισμού (ΕΚ) αριθ. 794/2004 (36) της Επιτροπής και του κανονισμού (ΕΚ) αριθ. 271/2008 (37) που τροποποιεί τον κανονισμό (ΕΚ) αριθ. 794/2004.
   Άρθρο 4
   1.   Η ενίσχυση που αναφέρεται στο άρθρο 1 πρέπει να ανακτηθεί άμεσα και πραγματικά.
   2.   Η Σλοβακία διασφαλίζει την εφαρμογή της παρούσας απόφασης εντός τεσσάρων μηνών από την ημερομηνία κοινοποίησής της.
   Άρθρο 5
   1.   Εντός δύο μηνών από την κοινοποίηση της παρούσας απόφασης, η Σλοβακία διαβιβάζει τις ακόλουθες πληροφορίες στην Επιτροπή

               α)

               το συνολικό ποσό (κεφάλαιο και τόκοι ανάκτησης) που πρέπει να ανακτηθεί από τον δικαιούχο·

               β)

               λεπτομερή περιγραφή των μέτρων που έχει ήδη λάβει και έχει προγραμματίσει να λάβει προς συμμόρφωση με την παρούσα απόφαση·

               γ)

               έγγραφα που αποδεικνύουν ότι έχει δοθεί εντολή στον δικαιούχο να επιστρέψει την ενίσχυση.

         2.   Η Σλοβακία τηρεί ενήμερη την Επιτροπή σχετικά με την πρόοδο των εθνικών μέτρων που λαμβάνονται για την εφαρμογή της παρούσας απόφασης μέχρις ότου ολοκληρωθεί η ανάκτηση της ενίσχυσης που αναφέρεται στο άρθρο 1. Η Σλοβακία υποβάλλει άμεσα, κατόπιν απλού αιτήματος της Επιτροπής, στοιχεία σχετικά με τα μέτρα που έχουν ήδη ληφθεί και προγραμματιστεί για τη συμμόρφωση με την παρούσα απόφαση. Προσκομίζει επίσης αναλυτικά στοιχεία σχετικά με τα ποσά της ενίσχυσης και τους τόκους που έχουν ήδη ανακτηθεί από τους δικαιούχους.
   Άρθρο 6
   Η παρούσα απόφαση απευθύνεται στη Σλοβακία.

      Βρυξέλλες, 15 Οκτωβρίου 2014

            Για την Επιτροπή

         Joaquín ALMUNIA

            Αντιπρόεδρος

      (1)  Απόφαση της Επιτροπής C(2013) 3555 τελικό της 2ας Ιουλίου 2013 (ΕΕ C 297 της 12.10.2013, σ. 85).

      (2)  Ο καταγγέλλων ζήτησε να μην δημοσιοποιηθεί η ταυτότητά του.

      (3)  Βλέπε υποσημείωση 1.

      (4)  Ιδιοκτήτης της εταιρείας ήταν η Disor Holdings Limited, μια εταιρεία χωρίς δηλωθείσα επιχειρηματική δραστηριότητα εγγεγραμμένη στην Κύπρο της οποίας οι τελευταίοι ιδιοκτήτες δεν έχουν δημοσιοποιηθεί.

      (5)  Το πρόστιμο επιβλήθηκε με την απόφαση της Επιτροπής της 22ας Ιουλίου 2009 στην υπόθεση COMP/39.396 — Αντιδραστήρια με βάση ανθρακασβέστιο και μαγνήσιο για τη βιομηχανία φυσικού αερίου και τη χαλυβουργία (ΕΕ C 301 της 11.12.2009, σ. 18).

      (6)  Σύμφωνα με τους ισχύοντες κανόνες, τα μέλη της επιτροπής πιστωτών είναι ανέγγυοι πιστωτές που εκλέχτηκαν κατά τη συνεδρίαση όλων των πιστωτών όπου η ψήφος εκάστου πιστωτή αντιστοιχεί στο ποσό των απαιτήσεών του.

      (7)  Εμπιστευτική πληροφορία.

      (8)  Zákon č. 7/2005 Z.z. z 9. decembra 2004 o konkurze a reštrukturalizácii a o zmene a doplnení niektorých zákonov [Νόμος αριθ. 7/2005 της 9ης Δεκεμβρίου 2004 σχετικά με την πτώχευση και την αναδιάρθρωση και τροποποιητικός ορισμένων νόμων].

      (9)  Αιτιολογική έκθεση της απόφασης αριθ. 534/2009 της κυβέρνησης της 2ας Δεκεμβρίου 2009 με την οποία η NCHZ κηρύσσεται στρατηγική εταιρεία.

      (10)  Οι ιδιωτικές οντότητες μέλη της επιτροπής πιστωτών ήταν η INVEST — KREDIT, s.r.o. (που ανήκε στην DISOR HOLDINGS LIMITED, μοναδικό μέτοχο της NCHZ) η Novácká Energetika, a.s. (αρχικά θυγατρική της NCHZ, ενώ από τον Ιανουάριο του 2011 ο κύριος μέτοχος είναι η STUPEFY HOLDINGS LIMITED) η M-ENERGO, s.r.o. (κύριος μέτοχος η STUPEFY HOLDINGS LIMITED) και η DAK KIABA, s.r.o.

      (11)  Obchodný vestník [Εμπορική εφημερίδα] αριθ. 37B, 23.2.2011.

      (12)  Η Εταιρεία Κοινωνικής Ασφάλισης δεν ήταν ενέγγυος πιστωτής διότι οι υποχρεώσεις προς αυτήν δημιουργήθηκαν αποκλειστικά και μόνο μετά την έναρξη της πτωχευτικής διαδικασίας.

      (13)  Όλα τα αριθμητικά στοιχεία στρογγυλοποιούνται.

      (14)  Απόφαση της 5ης Ιουνίου 2012, Επιτροπή κατά EDF, C-124/10, EU:C:2012:318, σκέψεις 83-85 και 105 απόφαση της 16ης Μαΐου 2002, Γαλλία κατά Επιτροπής, C-482/99, EU:C:2002:294, σκέψεις 71 και 72 απόφαση της 30ής Απριλίου 1998, City Flyer Express Ltd κατά Επιτροπής, T-16/96, EU:T:1998:78, σκέψη 76.

      (15)  Εν προκειμένω, βλέπε ιδίως υπόθεση T-152/99, Hijos de Andrés Molina, SA (HAMSA) κατά Επιτροπής, EU:T:2002:188, σκέψη 157.

      (16)  Το ποσό αντιστοιχεί στις ληξιπρόθεσμες οφειλές προς δημόσιους πιστωτές στις 31 Δεκεμβρίου 2009. Οι σλοβακικές αρχές υποστηρίζουν ότι δεν υπάρχουν ακριβή στοιχεία σχετικά με τα ποσά τη συγκεκριμένη ημερομηνία όπου η NCHZ κηρύχθηκε στρατηγική εταιρεία. Ως εκ τούτου, αυτό το αριθμητικό στοιχείο είναι η ακριβέστερη διαθέσιμη εκτίμηση (και μάλλον συντηρητική) του ποσού των ληξιπρόθεσμων υποχρεώσεων στην αρχή της εφαρμογής του νόμου.

      (17)  Το ποσό αυτό αντιστοιχεί στις ληξιπρόθεσμες οφειλές προς δημόσιους πιστωτές στις 31 Δεκεμβρίου 2010. Οι σλοβακικές αρχές υποστηρίζουν ότι δεν υπάρχουν ακριβή στοιχεία σχετικά με τα ποσά τη συγκεκριμένη ημερομηνία όταν η NCHZ έπαψε να είναι στρατηγική εταιρεία βάσει του νόμου. Ως εκ τούτου, αυτό το αριθμητικό στοιχείο είναι η ακριβέστερη διαθέσιμη εκτίμηση (και μάλλον συντηρητική) του ποσού των ληξιπρόθεσμων υποχρεώσεων στη λήξη της εφαρμογής του νόμου.

      (18)  Υπόθεση C-364/90, Ιταλία κατά Επιτροπής, EU:C:1993:157, σκέψη 20.

      (19)  ΕΕ C 244 της 1.10.2004, σ. 2.

      (20)  Βλέπε υπόθεση C-70/72, Επιτροπή κατά Γερμανίας,EU:C:1973:87, σκέψη 13.

      (21)  Βλέπε συνεκδικασθείσες υποθέσεις C-278/92, C-279/92 και C-280/92, Ισπανία κατά Επιτροπής EU:C:1994:325, σκέψη 75.

      (22)  Βλέπε υπόθεση C-75/97, Βέλγιο κατά Επιτροπής, EU:C:1999:311, σκέψεις 64 και 65.

      (23)  Κανονισμός (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 83 της 27.3.1999, σ. 1).

      (24)  Απόφαση του Γενικού Δικαστηρίου της 28ης Μαρτίου 2012, Ryanair Ltd κατά Ευρωπαϊκής Επιτροπής Υπόθεση T-123/09, σκέψη 155.

      (25)  Απόφαση του Δικαστηρίου της 8ης Μαΐου 2003, Ιταλική Δημοκρατία και SIM 2 Multimedia SpA κατά Επιτροπής των Ευρωπαϊκών Κοινοτήτων, Συνεκδικασθείσες υποθέσεις C-328/99 και C-399/00.

      (26)  Απόφαση της Επιτροπής της 17ης Σεπτεμβρίου 2008, κρατική ενίσχυση αριθ. 321/2008, αριθ. 322/2008 και αριθ. 323/2008– Ελλάδα — Vente de certains actifs d'Olympic Airlines/Olympic Airways Services απόφαση της Επιτροπής της 12ης Νοεμβρίου 2008 κρατική ενίσχυση αριθ. 510/2008 — Italy — Sale of assets of Alitalia· απόφαση της Επιτροπής της 4ης Απριλίου 2012 SA.34547 — Γαλλία — Reprise des actifs du groupe SERNAM dans le cadre de son redressement judiciaire.

      (27)  Απόφαση του Γενικού Δικαστηρίου, της 28ης Μαρτίου 2012, στην υπόθεση T-123/09, Ryanair Ltd κατά Επιτροπής.

      (28)  Βλέπε ειδικότερα αιτιολογικές σκέψεις (25) — (29) της απόφασης για την έγκριση συγχώνευσης (απόφαση αριθ. 2012/FH/3/1/032) που διατίθεται στον ιστότοπο http://www.antimon.gov.sk/2012fh31032/.

      (29)  Βλέπε την παρουσίαση του συνδίκου της πτώχευσης της 26ης Οκτωβρίου 2009«Novácké chemické závody, a.s. — Prezentácia správcu», διαφάνειες 4 και 5.

      (30)  Βλέπε www.fortischem.sk.

      (31)  Βλέπε διαφάνεια 5 της παρουσίασης του συνδίκου της πτώχευσης της 26ης Οκτωβρίου 2009«Novácké chemické závody, a.s. — Prezentácia správcu».

      (32)  Βλέπε ετήσια έκθεση του ομίλου Energochemica για το 2013, του οποίου η Fortischem είναι το μεγαλύτερο μέλος, http://www.energochemica.eu/data/files/Vyrocka_ECH_2013.pdf.

      (33)  Βλέπε, για παράδειγμα, την οικονομική ανάλυση που εκπόνησε ο σύνδικος τον Δεκέμβριο του 2010, σελίδα 3 (βλέπε αιτιολογική σκέψη (106)).

      (34)  Βλέπε, για παράδειγμα, το άρθρο «Novácku chemičku bude prevádzkovať spoločnosť Fortischem» [Τη λειτουργία της NCHZ πρέπει να αναλάβει η Fortischem] της 2ας Αυγούστου 2012, που δημοσιεύτηκε στο Webnoviny: http://www.webnoviny.sk/ekonomika/novacku-chemicku-bude-prevadzkovat-s/526742-clanok.html

      (35)  Βλέπε υποσημείωση 33.

      (36)  Κανονισμός (ΕΚ) αριθ. 794/2004 της Επιτροπής, της 21 Απριλίου 2004, σχετικά με την εφαρμογή του κανονισμού (ΕΚ) αριθ. 659/1999 του Συμβουλίου για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 140 της 30.4.2004, σ. 1).

      (37)  Κανονισμός (ΕΚ) αριθ. 271/2008 της Επιτροπής, της 30ής Ιανουαρίου 2008, για τροποποίηση του κανονισμού (ΕΚ) αριθ. 794/2004 σχετικά με την εφαρμογή του κανονισμού (ΕΚ) αριθ. 659/1999 του Συμβουλίου για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 82 της 25.3.2008, σ. 1).